Návrh 
ZÁKON
z......................2014,
ktorým sa mení a dopĺňa zákon č. 24/2006 Z. z. o posudzovaní vplyvov  na životné prostredie a o zmene a doplnení niektorých zákonov v znení neskorších predpisov a  o zmene a doplnení niektorých zákonov
 
Národná rada Slovenskej republiky sa uzniesla na tomto zákone: 
      Čl. I
      Zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení zákona č. 275/2007 Z. z., zákona č. 454/2007 Z. z., zákona č. 287/2009 Z. z., zákona č. 117/2010 Z. z, zákona č. 145/2010 Z. z., zákona č. 258/2011 Z. z.,  zákona č. 408/2011 Z. z., zákona č. 345/2012 Z. z., zákona č. 448/2012 Z. z., zákona č. 39/2013 Z. z a zákona č. 180/2013 Z. z. sa mení a dopĺňa takto:

1.	Poznámka pod čiarou k odkazu 2 znie: 

„2) Zákon č. 135/1961 Zb. o pozemných komunikáciách (cestný zákon) v znení neskorších predpisov.
Zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov.
Zákon č. 569/2007 Z. z. o geologických prácach (geologický zákon) v znení neskorších predpisov.
Zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov.
Zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 484/2013 Z. z.“.

2.	§ 3 znie: 

„§3
Na účely tohto zákona

a)	vplyv na životné prostredie je akýkoľvek priamy alebo nepriamy vplyv na životné prostredie vrátane vplyvu na zdravie ľudí, flóru, faunu, biodiverzitu, pôdu, klímu, ovzdušie, vodu, krajinu, prírodné lokality, hmotný majetok, kultúrne dedičstvo a vzájomné pôsobenie medzi týmito faktormi,

b)	posudzovanie vplyvov strategického dokumentu je postup uvedený v druhej časti tohto zákona, v priebehu ktorého sa hodnotia pravdepodobné vplyvy strategického dokumentu na životné prostredie vrátane vplyvov na zdravie ľudí; tento postup zahŕňa predloženie oznámenia, vypracovanie rozsahu hodnotenia, správy o hodnotení strategického dokumentu a záverečného stanoviska k strategickému dokumentu, pričom pri všetkých fázach postupu je zabezpečený prístup verejnosti a konzultovanie strategického dokumentu s verejnosťou a ak ide o  posudzovanie vplyvov presahujúcich štátne hranice aj s dotknutou stranou,

c)	posudzovanie vplyvov navrhovanej činnosti alebo jej zmeny je postup uvedený v tretej časti tohto zákona, v priebehu ktorého sa hodnotia pravdepodobné vplyvy navrhovanej činnosti alebo jej zmeny na životné prostredie vrátane vplyvov na zdravie ľudí; tento postup zahŕňa vypracovanie zámeru, určenie rozsahu hodnotenia, vypracovanie správy o hodnotení navrhovanej činnosti alebo jej zmeny a záverečného stanoviska z posúdenia  navrhovanej činnosti alebo jej zmeny (ďalej len „záverečné stanovisko“), pričom pri všetkých fázach postupu je zabezpečená účasť verejnosti a konzultovanie s verejnosťou a dotknutými orgánmi a ak ide o  posudzovanie vplyvov presahujúcich štátne hranice aj s dotknutou stranou,

d)	strategický dokument je návrh plánu alebo programu, vrátane takého, ktorý je spolufinancovaný Európskou úniou, ako aj akákoľvek jeho  zmena, ktorý sa pripravuje, schvaľuje, alebo pripravuje a schvaľuje na štátnej, regionálnej alebo miestnej úrovni alebo ktorý je pripravovaný na schválenie Národnou radou Slovenskej republiky, obecným zastupiteľstvom, zastupiteľstvom vyššieho územného celku alebo vládou Slovenskej republiky a ich prípravu vyžaduje všeobecne záväzný právny predpis, rozhodnutie alebo uznesenie orgánu, pre ktorý sa pripravuje na schválenie,

e)	strategický dokument s celoštátnym dosahom je strategický dokument, ktorý schvaľuje vláda Slovenskej republiky,

f)	navrhovaná činnosť alebo zmena navrhovanej činnosti je realizácia stavieb, iných zariadení, realizačný zámer alebo iný zásah do prírodného prostredia alebo do krajiny meniaci fyzické  aspekty lokality, vrátane ťažby nerastnej suroviny,

g)	navrhovateľ je fyzická osoba alebo právnická osoba, ktorá má záujem realizovať navrhovanú činnosť alebo  zmenu navrhovanej činnosti vyžadujúcu si povolenie, 

h)	povoľovacie konanie je konanie, v ktorom sa rozhoduje o návrhu na vydanie povolenia vo vzťahu k navrhovanej činnosti alebo zmene navrhovanej činnosti podľa osobitných predpisov,2)

i)	rozhodnutie vydané v  povoľovacom konaní  je povolenie alebo rozhodnutie povoľujúceho orgánu, ktorým sa udelenie povolenia zamieta alebo ktorým sa povoľovacie konanie zastavuje,

j)	povolenie je rozhodnutie povoľujúceho orgánu vydané v povoľovacom konaní, ktoré oprávňuje navrhovateľa realizovať navrhovanú činnosť alebo zmenu povolenej navrhovanej činnosti; ak navrhovaná činnosť alebo jej zmena podlieha viacerým povoľovacím konaniam, považuje sa za povolenie, oprávňujúce navrhovateľa realizovať navrhovanú činnosť alebo zmenu povolenej navrhovanej činnosti rozhodnutie vydané v každom z týchto povoľovacích konaní,

k)	príslušný orgán je orgán štátnej správy, ktorý plní povinnosti na úseku posudzovania vplyvov na životné prostredie; je ním Ministerstvo životného prostredia Slovenskej republiky (ďalej len "ministerstvo"), okresný úrad v sídle kraja a okresný úrad ak nie je v zákone uvedené inak,

l)	 rezortný orgán je ústredný orgán štátnej správy,6) do pôsobnosti ktorého patrí navrhovaná činnosť alebo jej zmena; ak ide o posudzovanie vplyvov strategického dokumentu s celoštátnym dosahom, je ním orgán, ktorý predkladá návrh takéhoto strategického dokumentu na rokovanie vlády Slovenskej republiky,

m)	povoľujúci orgán je obec alebo orgán štátnej správy príslušný na rozhodovanie  v povoľovacom konaní,

n)	schvaľujúci orgán je orgán verejnej správy príslušný na schválenie strategického dokumentu,

o)	obstarávateľ je osoba, ktorá zabezpečuje vypracovanie strategického dokumentu,

p)	dotknutý orgán je orgán verejnej správy, ktorého záväzný posudok, súhlas, stanovisko, rozhodnutie alebo vyjadrenie vydávané podľa osobitných predpisov7) podmieňujú povolenie navrhovanej činnosti, jej zmeny, alebo ktorého vyjadrenie sa vyžaduje pred prijatím alebo schválením strategického dokumentu,

q)	dotknutá obec je obec, na ktorej území sa má navrhovaná činnosť alebo jej zmena realizovať, alebo ktorej  územia sa týka navrhovaný strategický dokument, alebo ktorej územie môže byť zasiahnuté vplyvom navrhovanej činnosti, jej zmeny alebo prijatím navrhovaného strategického dokumentu,

r)	verejnosť je jedna fyzická osoba, právnická osoba alebo viac fyzických osôb alebo právnických osôb, ich združenia, organizácie alebo skupiny,

s)	dotknutá verejnosť je verejnosť, ktorá je dotknutá alebo pravdepodobne dotknutá konaním týkajúcim sa životného prostredia, alebo má záujem na takomto konaní; platí, že mimovládna organizácia podporujúca ochranu životného prostredia a spĺňajúca požiadavky ustanovené v tomto zákone má záujem na takomto konaní,

t)	mimovládna organizácia podporujúca ochranu životného prostredia je občianske združenie, neinvestičný fond, nezisková organizácia poskytujúca verejnoprospešné služby okrem tej, ktorú zakladá štát, alebo nadácia založená fyzickou osobou alebo právnickou osobou,7a) pričom účelom ich vzniku je najmä tvorba životného prostredia, ochrana životného prostredia alebo zachovanie prírodných hodnôt,

u)	strana pôvodu je štát, na ktorého území sa navrhuje prijať strategický dokument a realizovať navrhovanú činnosť alebo jej zmenu, ktoré môžu mať významný nepriaznivý vplyv presahujúci štátne hranice,

v)	dotknutá strana je štát, ktorý môže byť dotknutý významne nepriaznivým vplyvom strategického dokumentu a navrhovanej činnosti alebo jej zmeny presahujúcim štátne hranice.“.

Poznámky pod čiarou k odkazom  7 a 7a znejú:

„7) § 15, 17 a 19 zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov.
 § 7 ods. 1 písm. a) až e) a k) a § 16 ods. 1 písm. a) až c) zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov.
 § 16  zákona č. 314/2001 Z. z. o ochrane pred požiarmi.
 § 6 až 16, 24, 47, 65 ods. 1 písm. h) a § 67 písm. h)   zákona č. 543/2002 Z. z. v znení neskorších predpisov.
§ 9 ods. 3, § 17 ods. 3, § 17b a § 18 ods. 3  zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2004 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov.
 § 27, 28 a § 61 písm. a) zákona č. 364/2004 Z. z. v znení neskorších predpisov.
 § 5 ods. 2 a 3 zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov.
 § 40 ods. 2 písm. d) zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov.
 § 7 ods. 1, § 7a a § 8 ods. 1  zákona č. 326/2005 Z. z. o lesoch v znení neskorších predpisov.
§ 13 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 540/2008 Z. z.
  § 21 zákona č. 569/2007 Z. z.  v znení neskorších predpisov.
 § 17 ods. 1 , § 18 ods. 1 a 9, § 26 ods. 3 písm. a), b) a l) a § 31 ods. 2) zákona č. 137/2010 Z. z. o  ovzduší v znení neskorších predpisov.
7a) § 2  zákona č. 83/1990 Zb. o združovaní občanov v znení neskorších predpisov. 
§ 2 ods. 1 a ods. 2 písm. c) zákona č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení neskorších predpisov.
§ 2 ods. 1 a ods. 2 písm. g) zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov.
§ 2 zákona č. 34/2002 Z. z. o nadáciách a o zmene Občianskeho zákonníka v znení neskorších predpisov v znení neskorších predpisov.“.

Poznámka pod čiarou k odkazu 5 sa vypúšťa.

3.	Slová „zainteresovaná verejnosť“ vo všetkých tvaroch  sa v celom texte zákona nahrádzajú slovami „dotknutá verejnosť“ v príslušnom tvare.

4.	Nadpis nad § 18 sa vypúšťa.

5.	§ 18 vrátane nadpisu znie:
„§ 18
Predmet posudzovania vplyvov navrhovanej činnosti alebo jej zmeny
a predmet zisťovacieho konania o posudzovaní vplyvov navrhovanej činnosti alebo jej zmeny

(1)	Predmetom posudzovania vplyvov navrhovanej činnosti alebo jej zmeny musí byť každá 

a)	navrhovaná činnosť uvedená v prílohe č. 8 časti A, ak nejde o činnosť realizovanú na účely uvedené v písmene b), 
b)	navrhovaná činnosť uvedená v prílohe 8 časti A, realizovaná výhradne alebo najmä na účel rozvoja a testovania nových metód alebo výrobkov, prípadne metód alebo výrobkov, ktoré sa nepoužívali dlhšie ako dva roky, ak to vyplýva z rozhodnutia, ktoré je výsledkom zisťovacieho konania o posudzovaní vplyvov navrhovanej činnosti,
c)	navrhovaná činnosť uvedená v prílohe č. 8 časti B, ak to vyplýva z rozhodnutia, ktoré je výsledkom zisťovacieho konania,
d)	zmena navrhovanej činnosti uvedenej v prílohe č. 8 časti A, ak takáto zmena samotná dosahuje alebo prekračuje prahovú hodnotu, ak  je prahová hodnota pre navrhovanú činnosť v prílohe č. 8 časti A ustanovená, 
e)	zmena navrhovanej činnosti uvedenej v prílohe č. 8 časti A, ktorá nie je zmenou podľa písmena d) a ide o zmenu, ktorá môže mať významný nepriaznivý vplyv na životné prostredie, ak ide o činnosť už posúdenú, povolenú, realizovanú alebo v štádiu realizácie, ak to vyplýva z rozhodnutia, ktoré je výsledkom zisťovacieho konania o posudzovaní jej vplyvov,
f)	zmena navrhovanej činnosti uvedenej v prílohe č. 8 časti B, ak  ide o činnosť už posúdenú, povolenú, realizovanú alebo v štádiu realizácie a ide o zmenu, ktorá môže mať významný nepriaznivý vplyv na životné prostredie ak to vyplýva z rozhodnutia, ktoré je výsledkom zisťovacieho konania,
g)	navrhovaná činnosť alebo jej zmena neuvedená v písm. a) až f) alebo v odseku 2, ktorá  podľa odborného stanoviska štátneho orgánu ochrany prírody a krajiny8a) pravdepodobne môže mať samostatne alebo v kombinácii s inou činnosťou významný vplyv na územie sústavy chránených území.

(2)	Predmetom zisťovacieho konania o posudzovaní vplyvov navrhovanej činnosti alebo zmeny navrhovanej činnosti  (ďalej len „zisťovacie konanie“) musí byť každá
a)	navrhovaná činnosť uvedená v prílohe č. 8 časti A, ktorá je realizovaná výhradne alebo najmä na účel rozvoja a testovania nových metód alebo výrobkov, prípadne metód alebo výrobkov, ktoré sa nepoužívali viac ako dva roky,
b)	navrhovaná činnosť uvedená v prílohe č. 8 časti B,
c)	zmena navrhovanej činnosti uvedenej v prílohe č. 8 časti A, ktorá nie je zmenou podľa odseku 1 písm. d) a môže mať významný nepriaznivý vplyv na životné prostredie, ak  ide o činnosť už posúdenú, povolenú, realizovanú alebo v štádiu realizácie,
d)	zmena navrhovanej činnosti uvedenej v prílohe č. 8 časti B, ktorá môže mať významný nepriaznivý vplyv na životné prostredie, ak ide o činnosť už posúdenú, povolenú, realizovanú alebo v štádiu realizácie.

(3)	Ukončenie navrhovanej činnosti, ktoré je spojené s likvidáciou, sanáciou, rekultiváciou alebo s viac ako jednou z týchto činností, je ako zmena povolenej navrhovanej činnosti samostatným predmetom posudzovania alebo zisťovacieho konania len vtedy, ak také ukončenie navrhovanej činnosti nebolo súčasťou posúdenia navrhovanej činnosti.“.

6.	§ 19 a 20 vrátane nadpisov znejú:

„§ 19
Podnet
(1)	Príslušný orgán v konaní o podnete rozhodnutím určí, či posudzovaniu podlieha navrhovaná činnosť alebo jej zmena, ktorá  nie je uvedená v prílohe č. 8 alebo nedosahuje prahovú hodnotu uvedenú v prílohe č. 8.

(2)	Príslušný orgán začne konanie o podnete z vlastného podnetu alebo na základe odôvodneného písomného podnetu. Odôvodnený písomný podnet je oprávnený podať ktokoľvek. 

(3)	Ak sa konanie o podnete začne na základe odôvodneného písomného podnetu, konanie o podnete začína dňom doručenia podnetu príslušnému orgánu.
	
(4)	Príslušný orgán bezodkladne informuje povoľujúci orgán o začatí a výsledku konania o podnete.

(5)	Ak ide o rozhodovanie o tom, či navrhovaná činnosť bude podliehať posudzovaniu podľa tohto zákona, príslušný orgán prihliada najmä na
a) povahu a rozsah navrhovanej činnosti,

b) miesto realizácie navrhovanej činnosti, najmä jeho únosné zaťaženie22) a ochranu poskytovanú podľa osobitných predpisov,19a) 

c) význam očakávaných vplyvov,

d) odôvodnenie podnetu podľa odseku 2.
 
(6)	Príslušný orgán pri rozhodovaní o tom, či navrhovaná činnosť bude podliehať posudzovaniu podľa tohto zákona použije kritériá pre zisťovacie konanie uvedené v prílohe č. 10. Ak príslušný orgán rozhodne, že navrhovaná činnosť má podliehať posudzovaniu vplyvov podľa tohto zákona, postupuje sa ďalej v konaní podľa § 30.
 
(7)	 Príslušný orgán môže vyžiadať od navrhovateľa doplňujúce informácie na objasnenie požiadaviek podnetu, ktoré sú nevyhnutné na rozhodnutie o tom, či sa navrhovaná činnosť bude posudzovať podľa tohto zákona.“.

Spoločné ustanovenia o konaní podľa tohto zákona

 § 20 
        Konanie  
(1)	Príslušný orgán môže na návrh navrhovateľa prerušiť zisťovacie konanie alebo posudzovanie vplyvov najviac na dobu 60 dní. Na prerušenie zisťovacieho konania alebo posudzovania vplyvov sa nevyžaduje súhlas ostatných účastníkov konania.

(2)	 Ak sú viaceré navrhované činnosti v prevádzkovej alebo priestorovej súvislosti, možno vykonať posudzovanie ich vplyvov spoločne.   
   
(3)	 Príslušný orgán konanie zastaví, ak do vydania rozhodnutia navrhovateľ využije svoje právo a vezme späť návrh na začatie zisťovacieho konania alebo návrh na začatie procesu posudzovania vplyvov navrhovanej činnosti alebo jej zmeny. Na späť vzatie návrhu sa nevyžaduje súhlas ostatných účastníkov konania.

(4)	Lehota uvedená v tomto zákone je zachovaná, ak je písomný právny úkon odoslaný na poštovú prepravu v posledný deň lehoty.“. 

Poznámka pod čiarou k odkazu  19a znie: 
„ 19a) Napríklad § 17 až 31 zákona č. 543/2002 Z. z. v znení neskorších predpisov, § 31 zákona č. 364/2004 Z. z. v znení neskorších predpisov, § 26, 32 a 35 zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov.“.
7.	Za § 20 sa vkladá  § 20a, ktorý vrátane nadpisu  znie:

„§ 20a 
Náležitosti rozhodnutia
   
Písomné vyhotovenie rozhodnutia vydaného v zisťovacom konaní  a záverečného stanoviska obsahuje okrem náležitostí uvedených vo všeobecnom predpise o správnom konaní20) aj
a)	odôvodnenie rozhodnutia vydaného v zisťovacom konaní podľa § 29 ods. 13 alebo
b)	odôvodnenie záverečného stanoviska, vrátane toho, ako sa príslušný orgán vysporiadal s jednotlivými stanoviskami doručenými v priebehu posudzovania vplyvov, ako aj s odborným posudkom podľa § 36 a dôvody  odsúhlasenia alebo neodsúhlasenia realizácie navrhovanej činnosti alebo podľa § 37 ods. 5 a  prílohy č. 12 časti VII a 
c)	ďalšie údaje uvedené v prílohe č. 12.“.

Poznámka pod čiarou k odkazu 20 znie:

„20) § 47 zákona č. 71/1967 Zb. o správnom konaní (správny poriadok)  v znení neskorších predpisov.“.

8.	Nadpis nad § 22 sa vypúšťa.

9.	§ 22 vrátane nadpisu znie:
„§ 22
  Zámer

(1)	Ak má byť predmetom posudzovania vplyvov navrhovaná činnosť alebo jej zmena, navrhovateľ je povinný pred začatím povoľovacieho konania k navrhovanej činnosti alebo jej zmene doručiť príslušnému orgánu zámer s náležitosťami podľa odsekov 3 až 5; zámer je navrhovateľ povinný doručiť v písomnej podobe  a na elektronickom nosiči dát. Túto povinnosť navrhovateľ nemá, ak doručil k navrhovanej činnosti alebo jej zmene zámer v priebehu zisťovacieho konania podľa § 29.

(2)	Príslušný orgán na základe zámeru podľa odseku 1 vykoná posudzovanie vplyvov navrhovanej činnosti alebo jej zmeny vrátane postupu podľa § 23.

(3)	Zámer musí obsahovať 
a)	základnú charakteristiku navrhovanej činnosti alebo jej zmeny, 
b)	základné údaje o súčasnom stave životného prostredia územia, na ktorom sa má činnosť alebo jej zmena realizovať, ako aj územia, ktoré má byť navrhovanou činnosťou alebo jej zmenou ovplyvnené, 
c)	základné údaje o predpokladaných vplyvoch navrhovanej činnosti alebo jej zmeny, najmä nároky na záber pôdy, energiu a suroviny, ako aj o miere znečistenia alebo poškodenia zložiek životného prostredia, 
d)	základné vyhodnotenie výhod a nevýhod variantov riešenia navrhovanej činnosti alebo jej zmeny, 
e)	návrhy opatrení na vylúčenie alebo zníženie významne nepriaznivých vplyvov navrhovanej činnosti alebo jej zmeny v etape realizácie, prevádzky a ukončenia prevádzky 
f)	nulový variant stavu, ktorý by nastal, ak by sa navrhovaná činnosť alebo jej zmena nerealizovala a najmenej dva realizačné varianty navrhovanej činnosti alebo jej zmeny.

(4)	Podrobnosti o obsahu a štruktúre zámeru obsahuje príloha č. 9.

(5)	Zámer, ktorý nemá potrebné náležitosti podľa odsekov 4 a 5, vráti príslušný orgán do siedmich pracovných dní navrhovateľovi na doplnenie a určí rozsah a lehotu jeho doplnenia.

(6)	Príslušný orgán na základe žiadosti navrhovateľa môže vo výnimočnom prípade upustiť do 30 dní od doručenia žiadosti od požiadavky variantného riešenia navrhovanej činnosti najmä vtedy, ak nie je k dispozícii iná lokalita, alebo ak pre navrhovanú činnosť neexistuje iná technológia. Ak z pripomienok predložených k zámeru podľa § 23 ods. 4 vyplynie potreba posudzovania ďalšieho reálneho variantu navrhovanej činnosti, príslušný orgán uplatní požiadavku na dopracovanie ďalšieho variantu v konaní podľa tohto zákona.“.

10.	V § 23 ods. 1 prvá veta sa čiarka za slovami „dotknutému orgánu“ nahrádza spojkou „a“ a vypúšťajú sa slová „a mimovládnej organizácii podporujúcej ochranu životného prostredia podľa § 27, ak podala podnet podľa § 20“.  

11.	V § 23 ods. 3 prvá veta znie: „Dotknutá obec do troch pracovných dní od doručenia zámeru alebo oznámenia podľa odseku 2 informuje o ňom verejnosť na úradnej tabuli obce a zároveň oznámi, kde a kedy možno do zámeru nahliadnuť, v akej lehote môže verejnosť podávať pripomienky a miesto, kde sa môžu pripomienky podávať.“.

12.	V § 23 ods. 4 prvej vete sa na konci bodka nahrádza bodkočiarkou a pripájajú sa tieto slová: „v prípade nedoručenia písomného stanoviska v uvedenej lehote sa stanovisko považuje za súhlasné.“.

13.	§ 24 vrátane nadpisu nad paragrafom znie:

„Účasť verejnosti a dotknutej verejnosti v konaní 
§ 24

(1)	Príslušný orgán informuje bez zbytočného odkladu verejnosť na svojom webovom sídle, prípadne aj na svojej úradnej tabuli o 
a)	tom, že navrhovaná činnosť alebo jej zmena podlieha zisťovaciemu konaniu, posudzovaniu vplyvov, konaniu podľa § 19 a o skutočnosti, že navrhovaná činnosť alebo jej zmena podlieha posudzovaniu vplyvov presahujúcich štátne hranice, ak ide o tento prípad, 
b)	svojej právomoci na vydanie rozhodnutia k navrhovanej činnosti alebo jej zmene v zisťovacom konaní alebo v posudzovaní jej vplyvov a o povoľujúcom orgáne, 
c)	tom, že u povoľujúceho orgánu a príslušného orgánu možno získať informácie o navrhovanej činnosti alebo jej zmene, ktorá je predmetom konania,
d)	povoleniach potrebných pre realizáciu navrhovanej činnosti alebo jej zmeny,  
e)	 odbornom stanovisku podľa § 18 ods. 1 písm. g), zámere podľa § 22 a 23, rozsahu hodnotenia podľa § 30 a správe o hodnotení podľa § 31,
f)	čase, mieste a spôsobe, ktorým sa relevantné informácie sprístupnia verejnosti vrátane informácie o konaní verejného prerokovania, 
g)	podrobnostiach zabezpečenia účasti verejnosti v konaní vrátane informácií o povoľujúcom orgáne, ktorému možno zasielať pripomienky alebo otázky a o  podrobnostiach o lehote na zaslanie pripomienok alebo otázok,
h)	iných informáciách dôležitých pre vydanie záverečného stanoviska alebo povolenia. 

(2)	Dotknutá verejnosť má postavenie účastníka v konaniach uvedených v tretej časti  a následne postavenie účastníka v povoľovacom konaní k navrhovanej činnosti alebo jej zmene, ak uplatní postup podľa odseku 3 alebo odseku 4, ak jej účasť v konaní už nevyplýva z osobitného predpisu.23a) Právo dotknutej verejnosti na priaznivé životné prostredie, ktorá prejavila záujem na navrhovanej činnosti postupom podľa odseku 3 alebo 4 môže byť povolením navrhovanej činnosti alebo následnou realizáciou navrhovanej činnosti priamo dotknuté.

(3)	Verejnosť prejaví záujem na navrhovanej činnosti a na konaní o jej povolení podaním   
a)	odôvodneného písomného stanoviska k zámeru podľa § 23 ods. 4,
b)	odôvodnených pripomienok k rozsahu hodnotenia navrhovanej činnosti podľa § 30 ods. 6,
c)	odôvodneného písomného stanoviska k správe o hodnotení činnosti podľa § 35 ods. 2, 
d)	odôvodneného písomného stanoviska k oznámeniu o zmene podľa § 29 ods. 9.

(4)	Verejnosť má právo podať odvolanie proti rozhodnutiu vydanému v zisťovacom konaní alebo proti  záverečnému stanovisku aj v prípade, ak nebola účastníkom zisťovacieho konania alebo konania o vydaní záverečného stanoviska alebo jeho zmeny. Za deň doručenia rozhodnutia sa v prípade podania takéhoto odvolania považuje pätnásty deň zverejnenia rozhodnutia vydaného v zisťovacom konaní podľa § 29 ods. 15 alebo záverečného stanoviska príslušným orgánom podľa § 37 ods. 7. Verejnosť podaním odvolania zároveň prejaví záujem na navrhovanej činnosti a na konaní o jej povolení. 

(5)	 Prílohou písomného stanoviska podľa odseku 3 alebo odvolania podľa odseku 4 je  
a)	výpis z obchodného registra alebo obdobného registra, nie starší ako tri mesiace, ak ide o stanovisko právnickej osoby, ktorá sa zapisuje do tohto registra,
b)	doklad o zaregistrovaní, ak ide o stanovisko občianskeho združenia23b) alebo mimovládnej organizácie podporujúcej ochranu životného prostredia,7a)
c)	podpisová listina podľa odseku 7, ak ide o spoločné stanovisko občianskej iniciatívy
d)	meno, priezvisko a adresa trvalého bydliska fyzickej osoby, ak ide o fyzickú osobu.

(6)	Občianska iniciatíva sú najmenej tri fyzické osoby staršie ako 18 rokov, ktoré podpíšu spoločné stanovisko k navrhovanej činnosti alebo jej zmene, ktorá je predmetom posudzovania vplyvov alebo zisťovacieho konania podľa tohto zákona.

(7)	Podpisová listina, ktorou sa preukazuje občianska iniciatíva musí obsahovať meno a priezvisko, trvalý pobyt, rok narodenia  a podpis osôb, ktoré spoločné stanovisko podporujú a  údaj podľa odseku 8.

(8)	Splnomocnencom občianskej iniciatívy oprávneným konať v jej mene a prijímať písomnosti je fyzická osoba, ktorá je ako splnomocnenec uvedená v podpisovej listine. Ak taký údaj chýba alebo je nejasný, splnomocnencom občianskej iniciatívy je fyzická osoba uvedená v podpisovej listine na prvom mieste. V oboch prípadoch môže splnomocnenec písomne určiť svojho zástupcu, ktorý ho zastupuje v rozsahu splnomocnenia, ak je k písomnému určeniu zároveň priložený písomný súhlas splnomocnenca a písomný súhlas jeho zástupcu s prijatím splnomocnenia. K nahradeniu splnomocnenca zástupcom dochádza dňom doručenia písomného určenia spolu s písomným súhlasom zástupcu splnomocnenca príslušnému orgánu.

(9)	 Splnomocnenec sa môže vzdať zastupovania  občianskej iniciatívy písomným vyhlásením o vzdaní sa zastupovania, doručeným občianskej iniciatíve a zároveň príslušnému orgánu. Po vzdaní sa zastupovania sa splnomocnencom občianskej iniciatívy stane fyzická osoba, ktorá je ako ďalšia v poradí uvedená v podpisovej listine a zároveň prijme svoje splnomocnenie písomným súhlasom. K vzdaniu sa zastupovania  občianskej iniciatívy splnomocnencom dochádza dňom doručenia vyhlásenia príslušnému orgánu. K nahradeniu splnomocnenca dochádza dňom doručenia písomného súhlasu fyzickej osoby, ktorá je ako ďalšia v poradí uvedená v podpisovej listine s prijatím splnomocnenia príslušnému orgánu. 

(10)	 Na základe písomného vyhlásenia podpísaného väčšinou členov občianskej iniciatívy a písomného súhlasu fyzickej osoby, ktorá sa má stať novým splnomocnencom, doručeného  príslušnému orgánu, možno nahradiť splnomocnenca bez jeho súhlasu inou fyzickou osobou. K nahradeniu splnomocnenca dochádza dňom doručenia písomného vyhlásenia a súhlasu fyzickej osoby príslušnému orgánu. 

(11)	 Ak počet obsahovo zhodných doručených stanovísk fyzických osôb dosiahne 50, považujú sa tieto fyzické osoby za občiansku iniciatívu podľa odseku 6 a za jej splnomocnenca sa považuje ten, ktorého stanovisko bolo spomedzi uvedených stanovísk doručené príslušnému orgánu ako prvé v poradí.“. 

Poznámky pod čiarou k odkazom 23a a 23b znejú:
„23a) § 14 zákona č. 71/1967 Zb.
23b) Zákon č. 83/1990 Zb. v znení neskorších predpisov.
§ 20 f až 20j Občianskeho zákonníka.“.

14.	§ 24a a 24b sa vypúšťajú. 

15.	§ 25 znie:

„§ 25

(1) V konaní o posudzovaní navrhovanej činnosti alebo jej zmene podľa tohto zákona, vo vzťahu k dotknutej verejnosti, ktorá je účastníkom konania podľa tohto zákona nie je potrebný jej súhlas so zastavením konania.
(2) Ak sa zúčastňuje jedného konania viac ako 20 členov dotknutej verejnosti,  doručovať možno verejnou vyhláškou; členovia občianskej iniciatívy vytvorenej postupom podľa § 24 ods. 10 sa pre tieto účely považujú za jedného člena dotknutej verejnosti.
(3) Doručenie verejnou vyhláškou sa vykoná jej umiestnením spoločne s príslušným dokumentom na úradnej tabuli, ak je k dispozícii a zároveň na webovom sídle príslušného orgánu počas 15 dní. Posledný deň tejto lehoty je dňom doručenia.“. 

16.	§ 26 až 28 sa vypúšťajú.

17.	§ 29 vrátane nadpisu znie:
„§ 29
Zisťovacie konanie 

(1)	Ak ide o navrhovanú činnosť uvedenú v § 18 ods. 2, navrhovateľ je povinný pred začatím povoľovacieho konania k navrhovanej činnosti doručiť príslušnému orgánu v písomnej podobe a na elektronickom nosiči dát 
a)	zámer s náležitosťami podľa § 22 ods. 3 a prílohy č. 9, ak má byť predmetom zisťovacieho konania navrhovaná činnosť alebo 
b)	oznámenie o zmene navrhovanej činnosti vypracované podľa prílohy č. 8a, ak má byť predmetom zisťovacieho konania zmena navrhovanej činnosti;

(2)	Príslušný orgán na základe zámeru podľa odseku 1 písm. a) alebo oznámenia o zmene podľa odseku 1 písm. b) vykoná zisťovacie konanie o posudzovaní navrhovanej činnosti  k zámeru alebo k oznámeniu o zmene a rozhodne, či sa predmet zisťovacieho konania bude posudzovať podľa tohto zákona. 

(3)	Ak sa rozhoduje o tom, či sa navrhovaná činnosť alebo zmena navrhovanej činnosti bude posudzovať podľa tohto zákona, použijú sa primerane kritériá pre zisťovacie konanie uvedené v prílohe č. 10, pričom  príslušný orgán prihliada aj na stanoviská podľa § 23 ods. 4.

(4)	Na zisťovacie konanie k zámeru sa vzťahujú primerane § 22 ods. 6 a 7, § 23 a § 53 ods. 3.

(5)	Ak oznámenie o zmene navrhovanej činnosti nemá náležitosti podľa prílohy č. 8a, vráti ho príslušný orgán bez zbytočného odkladu navrhovateľovi na doplnenie a určí rozsah jeho doplnenia. 

(6)	Príslušný orgán oznámenie o zmene, ktoré je v súlade s odsekom 1 písm. b) do troch pracovných dní po doručení 
a)	zašle povoľujúcemu orgánu, dotknutému orgánu a dotknutej obci,  
b)	zverejní na svojom webovom sídle.

(7)	 Príslušný orgán môže určiť, že z dôvodu veľkého počtu dotknutých obcí bude oznámenie o zmene na nahliadnutie len v ním vybranej  obci, svoje rozhodnutie oznámi aj ostatným dotknutým obciam v lehote podľa odseku 6. Príslušný orgán určí vybranú dotknutú obec najmä z hľadiska počtu jej obyvateľov a miery predpokladaného vplyvu zmeny navrhovanej činnosti na obec.

(8)	Dotknutá obec do troch pracovných dní po doručení oznámenia o zmene informuje verejnosť na svojom webovom sídle, ak ho má zriadené a na úradnej tabuli obce o tejto skutočnosti a o tom, kde a kedy možno do oznámenia o zmene nahliadnuť, v akej lehote môže verejnosť zasielať pripomienky a miesto, kde sa môžu pripomienky podávať, pričom zabezpečí sprístupnenie oznámenia o zmene pre verejnosť najmenej počas desiatich pracovných dní od zverejnenia uvedených informácií.

(9)	Rezortný orgán, povoľujúci orgán, dotknutý orgán a dotknutá obec môžu doručiť príslušnému orgánu svoje písomné stanoviská k oznámeniu o zmene do desiatich pracovných dní od jeho doručenia; v prípade nedoručenia písomného stanoviska v uvedenej lehote sa stanovisko považuje za súhlasné. Verejnosť môže doručiť príslušnému orgánu svoje písomné stanovisko k oznámeniu o zmene do desiatich pracovných dní od zverejnenia uvedených informácií podľa odseku 8; písomné stanovisko sa považuje za doručené, aj keď bolo v určenej lehote doručené dotknutej obci. 

(10)	 Príslušný orgán si môže vyžiadať k zámeru alebo oznámeniu o zmene od navrhovateľa doplňujúce informácie na objasnenie pripomienok a požiadaviek vyplývajúcich zo stanovísk podľa odseku 9 alebo § 23 ods. 4 , ktoré sú nevyhnutné na rozhodnutie o tom, či sa navrhovaná činnosť alebo jej zmena má posudzovať podľa tohto zákona. 

(11)	 Výsledkom zisťovacieho konania je rozhodnutie o tom, či sa navrhovaná činnosť alebo jej zmena má posudzovať podľa tohto zákona (ďalej len „rozhodnutie vydané v zisťovacom konaní “). 

(12)	 Rozhodnutie vydané v zisťovacom konaní oprávňuje navrhovateľa navrhovanej činnosti alebo  jej zmeny, ktorá musí byť predmetom zisťovacieho konania podľa § 18 ods. 2, podať návrh na začatie povoľovacieho konania k navrhovanej činnosti, ak v ňom príslušný orgán určil, že sa navrhovaná činnosť alebo zmena navrhovanej činnosti nemá posudzovať podľa tohto zákona. 

(13)	 Rozhodnutie vydané v zisťovacom konaní obsahuje v odôvodnení dôvody, na ktorých sa zakladá, vyhodnotenie kritérií podľa odseku 3 a vyhodnotenie stanovísk doručených podľa odseku 9 alebo § 23 ods. 4 . 

(14)	 Príslušný orgán vydá rozhodnutie vydané v zisťovacom konaní v lehote 
a)	do 20 dní od uplynutia poslednej lehoty podľa § 23 ods. 4, ak je predmetom zisťovacieho konania navrhovaná činnosť alebo
b)	do 30 dní od doručenia oznámenia o zmene podľa odseku 1 písm. b), ak je predmetom zisťovacieho konania zmena navrhovanej činnosti.

(15)	 Príslušný orgán zašle rozhodnutie vydané v zisťovacom konaní  aj rezortnému orgánu, povoľujúcemu orgánu, dotknutému orgánu, dotknutej obci a zverejní ho na svojom webovom sídle a zároveň na svojej úradnej tabuli, ak ju má k dispozícii.

(16)	 Dotknutá obec o rozhodnutí vydanom v zisťovacom konaní bezodkladne informuje verejnosť na svojom webovom sídle, ak ho má zriadené a na úradnej tabuli obce.

(17)	 Rozhodnutie vydané v zisťovacom konaní  je preskúmateľné súdom. 23ba)“.
Poznámka pod čiarou k odkazu  23ba znie :
„23ba) Piata časť zákona č. 99/1963 Zb. Občiansky súdny poriadok v znení neskorších predpisov.“.

18.	 Za § 29 sa vkladá § 29a, ktorý vrátane nadpisu znie:

„§ 29a
Hľadiská posudzovania vplyvov navrhovanej činnosti alebo jej zmeny

Príslušný orgán v rámci posudzovania navrhovanej činnosti a posudzovania zmeny navrhovanej činnosti hodnotí obdobie prípravy navrhovanej činnosti a jej realizácie, a ak je to odôvodnené povahou navrhovanej činnosti, aj etapu jej ukončenia spojeného s likvidáciou, sanáciou alebo rekultiváciou, a to najmä z hľadiska
a)	únosného zaťaženia územia,22)
b)	dôsledkov bežnej činnosti a rizika možných havárií, 
c)	kumulatívnych a súbežne pôsobiacich javov, a to v rôznych časových horizontoch a s prihliadnutím na  ich nezvratnosť,  
d)	prevencie, minimalizácie, prípadne kompenzácie priamych a nepriamych vplyvov navrhovanej činnosti alebo jej zmeny na životné prostredie, 
e)	použitých metód hodnotenia a úplnosti informácií, 
f)	porovnania s najlepšími dostupnými technológiami.“.

19.	 § 30  a 31 vrátane nadpisov znejú:
 
„§ 30
Rozsah hodnotenia navrhovanej činnosti a harmonogram

	(1) Rozsah hodnotenia navrhovanej činnosti a podľa potreby aj jeho harmonogram určí príslušný orgán v spolupráci s rezortným orgánom a povoľujúcim orgánom, a ak ide o navrhovanú činnosť, ktorá môže mať vplyv samostatne alebo v kombinácii s inou činnosťou alebo s iným strategickým dokumentom na územie sústavy chránených území, aj po dohode so štátnym orgánom ochrany prírody a krajiny.9c) Príslušný orgán rozsah hodnotenia navrhovanej činnosti alebo jej zmeny zverejní na svojom webovom sídle a doručí rezortnému orgánu, povoľujúcemu orgánu, dotknutému orgánu, dotknutej obci a dotknutej verejnosti. Príslušný orgán po prerokovaní s navrhovateľom doručí rozsah hodnotenia navrhovanej činnosti navrhovateľovi spolu so stanoviskami doručenými do 15 dní 
a) od uplynutia poslednej lehoty uvedenej v § 23 ods. 4 v prípadoch uvedených v § 18 ods. 1 písm. a) a d), 
b) od vydania rozhodnutia vydaného v zisťovacom konaní podľa § 29 ods. 15 v prípadoch uvedených v § 18 ods. 1 písm. b), c), e) a f),  
c) od vydania odborného stanoviska podľa § 18 ods. 1 písm. g),
d) od vydania rozhodnutia podľa § 19 ods. 7.
 
	(2) Ak ide o určovanie rozsahu hodnotenia navrhovanej činnosti, vychádza sa z prílohy č. 11 s prihliadnutím na stanoviská doručené podľa § 23 ods. 4. Určí sa pritom, najmä
a) ktorý variant riešenia navrhovanej činnosti je potrebné podrobnejšie vypracovať a hodnotiť,
 b) na ktoré body prílohy č. 11 je potrebné v správe o hodnotení činnosti osobitne prihliadať,
 c) ktoré zo súvisiacich navrhovaných činností podľa § 20 ods. 2 sa majú spoločne posudzovať.
 
(2)	V harmonograme sa určí časová postupnosť a podľa potreby aj lehoty jednotlivých etáp hodnotenia.

(4) Platnosť rozsahu hodnotenia navrhovanej činnosti alebo jej zmeny, určeného podľa odseku 1 je tri roky od jeho určenia, ak sa v harmonograme neurčí inak.
 
(5) Navrhovateľ v spolupráci s dotknutou obcou bez zbytočného odkladu informuje verejnosť o určenom rozsahu hodnotenia navrhovanej činnosti a jeho harmonograme spôsobom v mieste obvyklým.
 
(6) Verejnosť, dotknutá obec, dotknutý samosprávny kraj, dotknutý orgán a ďalšie osoby môžu predložiť pripomienky k rozsahu hodnotenia navrhovanej činnosti do desiatich pracovných dní od jeho zverejnenia podľa odseku 5 príslušnému orgánu, ktorý ich po vyhodnotení doručí navrhovateľovi.

Správa o hodnotení vplyvov navrhovanej činnosti na životné prostredie alebo jej zmeny
§ 31

 (1) Správa o hodnotení vplyvov navrhovanej činnosti na životné prostredie alebo jej zmeny (ďalej len „správa o hodnotení činnosti“) obsahuje 
a)	základnú charakteristiku navrhovanej činnosti alebo jej zmeny,
b)	charakteristiku súčasného stavu životného prostredia územia, na ktorom sa má činnosť alebo jej zmena realizovať, ako aj územia, ktoré bude navrhovanou činnosťou alebo jej zmenou ovplyvnené,
c)	hodnotenie predpokladaných vplyvov navrhovanej činnosti alebo jej zmeny na životné prostredie a zdravie ľudí,
d)	porovnanie variantov navrhovanej činnosti alebo jej zmeny a zdôvodnenie návrhu optimálneho variantu,
e)	návrhy opatrení na vylúčenie alebo zníženie významne nepriaznivých vplyvov navrhovanej činnosti alebo jej zmeny v etape realizácie, prevádzky a ukončenia prevádzky na životné prostredie a zdravie ľudí,
f)	všeobecne zrozumiteľné záverečné zhrnutie informácií uvedených v písmenách a) až e),
g)	vyhodnotenie pripomienok doručených k zámeru,
h)	náležitosti uvedené v prílohe č. 11.

(2) Navrhovateľ v správe o hodnotení činnosti je povinný rozpracovať všetky body uvedené v odseku 1 a v prílohe č. 11 primerane charakteru navrhovanej činnosti alebo jej zmeny. 

(3) Navrhovateľ vykoná hodnotenie činnosti podľa prílohy č. 11 a rozsahu hodnotenia navrhovanej činnosti určenom podľa § 30 a správu o hodnotení činnosti predloží príslušnému orgánu; zároveň mu oznámi, o aké rozhodnutie, stanovisko, záväzný posudok alebo vyjadrenie dotknutého orgánu7) potrebné na umiestnenie alebo povolenie navrhovanej činnosti podľa osobitných predpisov2) požiadal alebo bude žiadať.
 	
(4) Neúplnú správu o hodnotení činnosti príslušný orgán vráti bez zbytočného odkladu, najneskôr však do siedmich pracovných dní, navrhovateľovi na doplnenie, pričom určí rozsah jej doplnenia a lehotu, počas ktorej navrhovateľ doplní a následne predloží príslušnému orgánu doplnenú správu o hodnotení činnosti.
 
	(5) Správu o hodnotení činnosti je navrhovateľ povinný doručiť príslušnému orgánu v písomnej podobe  a na elektronickom nosiči dát.“.
	
20.	V § 32 ods. 1 sa slovo „a“ za slovom „dotknutý orgán“ nahrádza čiarkou a na konci sa pripájajú tieto slová „a dotknutú verejnosť a zároveň túto informáciu zverejní na svojom webovom sídle“.

21.	V § 33 ods. 1 sa za slovo „obci“ vkladajú slová „a mimovládnej organizácii podporujúcej ochranu životného prostredia podľa § 3 písm. t) , ak podala podnet podľa § 19“.

22.	V § 34 odsek 1 znie:
„(1) Dotknutá obec do troch pracovných dní od doručenia správy o hodnotení činnosti podľa § 33 ods. 1 alebo všeobecne zrozumiteľného záverečného zhrnutia podľa § 33 ods. 2 informuje o doručení správy o hodnotení činnosti verejnosť a zároveň zverejní všeobecne zrozumiteľné záverečné zhrnutie počas 30 dní na úradnej tabuli a zároveň na svojom webovom sídle a oznámi, kde a kedy možno do správy o hodnotení činnosti nahliadnuť, robiť z nej výpisy, odpisy alebo na vlastné náklady vyhotoviť kópie, zároveň uvedie, v akej lehote môže verejnosť podávať pripomienky a označí miesto, kde sa môžu podávať.“.

23.	V § 35 odsek 3 znie:  
„(3) Mimovládna organizácia podporujúca ochranu životného prostredia podľa § 3 písm. t), ktorá podala podnet podľa § 19, môže doručiť príslušnému orgánu písomné stanovisko k správe o hodnotení činnosti alebo jej zmeny v lehote 30 dní od jej doručenia.“.

24.	V § 36 ods. 1 druhej vete sa slovo  „alebo“  “ nahrádza čiarkou a na konci sa pripájajú tieto slová: „alebo oznámenia o zmene“.

25.	V § 36 ods. 6 písmeno g) znie: 
„g) návrh opatrení a podmienok na prípravu, realizáciu navrhovanej činnosti alebo jej zmeny a prípadne na ukončenie navrhovanej činnosti, ak  ide o likvidáciu, sanáciu alebo rekultiváciu, vrátane opatrení na vylúčenie alebo zníženie významne nepriaznivých vplyvov navrhovanej činnosti alebo jej zmeny.“.

26.	V § 36 ods. 7 sa vypúšťajú slová „(ďalej len „záverečné stanovisko k činnosti“)“.  

27.	§ 37 až 39 vrátane nadpisov znejú: 
„§ 37

Záverečné stanovisko 

(1)	 Výsledkom posudzovania vplyvov navrhovanej činnosti alebo jej zmeny je záverečné stanovisko. Záverečné stanovisko je rozhodnutie, ktoré je záväzné pre ďalšie povoľovacie konanie. Právoplatnosťou záverečného stanoviska vzniká oprávnenie navrhovateľa navrhovanej činnosti alebo jej zmeny, ktorá musí byť predmetom posudzovania vplyvov podľa § 18 ods. 1, podať návrh na začatie povoľovacieho konania k navrhovanej činnosti alebo jej zmene vo variante odsúhlasenom príslušným orgánom v záverečnom stanovisku.
 
(2)	 Príslušný orgán vypracuje návrh záverečného stanoviska a prerokuje ho s  rezortným orgánom, orgánom verejného zdravotníctva18) a v prípade ak navrhovaná činnosť alebo jej zmena môže mať vplyv samostatne alebo v kombinácii s inou činnosťou na územie sústavy chránených území aj so štátnym orgánom ochrany prírody a krajiny.9c)
 
(3)	 Príslušný orgán vydá záverečné stanovisko do 30 dní od doručenia odborného posudku podľa § 36. 

(4)	 Ak ide o navrhovanú činnosť alebo jej zmenu, ktorá  má  samostatne alebo v kombinácii s inou činnosťou alebo s iným strategickým dokumentom pravdepodobne významný nepriaznivý vplyv na územie sústavy chránených území, príslušný orgán zašle návrh záverečného stanoviska štátnemu orgánu ochrany prírody a krajiny na vydanie stanoviska, ktorým sa vyberie variant s najmenším pravdepodobne nepriaznivým vplyvom na životné prostredie. Po doručení stanoviska štátneho orgánu ochrany prírody a krajiny vydá príslušný orgán záverečné stanovisko, pričom v ňom odsúhlasí variant vybraný v stanovisku štátneho orgánu ochrany prírody a krajiny. Príslušný orgán v tom prípade v záverečnom stanovisku zároveň stanoví, že navrhovateľ je pred vydaním povolenia povinný príslušnému orgánu a povoľujúcemu orgánu hodnoverne preukázať zabezpečenie splnenia podmienok podľa osobitného predpisu.18a) 

(5)	V záverečnom stanovisku príslušný orgán okrem celkového hodnotenia vplyvov navrhovanej činnosti alebo jej zmeny uvedie, či s jej realizáciou súhlasí alebo nesúhlasí, za akých podmienok s ňou súhlasí  a v ktorom realizačnom variante, ako aj požadovaný rozsah poprojektovej analýzy [§ 39 ods. 2].

(6)	 Podrobnosti o obsahu záverečného stanoviska sú uvedené v prílohe č. 12.

(7)	 Príslušný orgán doručí záverečné stanovisko v lehote podľa odseku 3 navrhovateľovi, rezortnému orgánu, povoľujúcemu orgánu, dotknutému orgánu a dotknutej obci a zverejní ho bez zbytočného odkladu na webovom sídle ministerstva a na úradnej tabuli, ak ju má k dispozícii.

(8)	 Dotknutá obec, ktorej bolo doručené záverečné stanovisko, ho zverejní v lehote do troch pracovných dní od jeho doručenia na svojom webovom sídle a na úradnej tabuli obce a oznámi, kde a kedy možno doň nahliadnuť, robiť z neho výpisy, odpisy alebo na vlastné náklady vyhotoviť kópie.

(9)	 Platnosť záverečného stanoviska je sedem rokov odo dňa nadobudnutia jeho právoplatnosti. Záverečné stanovisko nestráca platnosť, ak sa počas jeho platnosti začne konanie o umiestnení alebo povolení činnosti podľa osobitných predpisov.2)

(10)	 Záverečné stanovisko je preskúmateľné súdom. 23ba)

§ 38 

(1)	 Navrhovateľ je povinný zabezpečiť súlad ním predkladaného návrhu na začatie povoľovacieho konania k navrhovanej činnosti alebo jej zmene s týmto zákonom, s rozhodnutiami vydanými podľa tohto zákona a ich podmienkami.

(2)	 Povoľujúci orgán vo vzťahu k povoľovaniu navrhovanej činnosti bezodkladne zverejní na svojej úradnej tabuli a na svojom webovom sídle 
a) žiadosť o začatie povoľovacieho konania, 
b) miesto, kde je rozhodnutie z povoľovacieho konania k nahliadnutiu verejnosti,
c) podmienky pre realizáciu  navrhovanej činnosti uvedené v povolení, 
d) hlavné opatrenia na predchádzanie, zníženie, a ak je to možné, kompenzácie významných nepriaznivých vplyvov navrhovanej činnosti alebo jej zmeny, v prípade ak bolo povolenie udelené, 
e) informáciu o účasti verejnosti v povoľovacom konaní a
f) dátum nadobudnutia právoplatnosti povolenia.   
  
(3)	 Povoľujúci orgán nesmie vydať rozhodnutie bez vydaného záverečného stanoviska alebo bez rozhodnutia vydaného v zisťovacom konaní, ak ide o navrhovanú činnosť, ktorá podlieha rozhodovaniu podľa tohto zákona.  

(4)	 Príslušný orgán má v povoľovacom konaní k navrhovanej činnosti alebo zmene navrhovanej činnosti postavenie dotknutého orgánu, ak k nej vydal záverečné stanovisko alebo rozhodnutie vydané v zisťovacom konaní.  V záväznom stanovisku sa uvedie, či návrh na začatie povoľovacieho konania k navrhovanej činnosti je v súlade s týmto zákonom, s rozhodnutiami vydanými podľa tohto zákona a ich podmienkami. V prípade povoľovacieho konania podľa osobitného predpisu29) vydá príslušný orgán záväzné stanovisko osobitne vo vzťahu 

a)	k územnému konaniu,  
b)	osobitne vo vzťahu k stavebnému konaniu a 
c)	osobitne vo vzťahu ku kolaudačnému konaniu.

(5)	 Ak príslušný orgán zistí nesúlad návrhu na začatie povoľovacieho konania k navrhovanej činnosti s týmto zákonom, alebo s rozhodnutiami vydanými podľa tohto zákona alebo s ich podmienkami, príslušný orgán vydá záväzné stanovisko,30) v ktorom túto skutočnosť uvedie a zároveň ohľadne ďalšieho postupu upozorní navrhovateľa na povinnosť uvedenú v odseku 1. Ak zistený nesúlad spĺňa kritériá zmeny navrhovanej činnosti uvedenej v § 18 ods. 1 alebo ods. 2, príslušný orgán upozorní navrhovateľa na povinnosť uvedenú v § 29 ods. 1 písm. b). 

(6)	 Rozhodnutie povoľujúceho orgánu musí byť v súlade s právoplatným rozhodnutím vydaným podľa tohto zákona a musí obsahovať informácie o rozhodnutí vydanom v zisťovacom konaní a záverečného stanoviska. 

(7)	 Ak povoľujúci orgán dostane na základe zaslania návrhu na začatie konania príslušnému orgánu podľa odseku 4 záväzné stanovisko príslušného orgánu, v ktorom je zistený nesúlad návrhu na začatie povoľovacieho konania s týmto zákonom, s rozhodnutím vydanom v zisťovacom konaní alebo so záverečným stanoviskom, povoľujúci orgán toto konanie preruší a určí lehotu na zosúladenie návrhu na začatie konania s osobitným predpisom alebo s rozhodnutiami vydanými na jeho základe. Ak navrhovateľ v určenej lehote podanie nezosúladí, povoľujúci orgán konanie zastaví.

(8)	 Ak navrhovateľ podá návrh na začatie povoľovacieho konania, pričom územie alebo navrhovaná činnosť, ktorej sa toto konanie týka bolo predmetom zisťovacieho konania alebo konania o vydaní záverečného stanoviska a v záverečnom stanovisku sa vyslovil nesúhlas s realizáciou navrhovanej činnosti alebo využívania územia, povoľujúci orgán konanie zastaví. 

(9)	 Ak sa povoľujúci orgán odôvodnene domnieva, že vo vzťahu k predmetu povoľovacieho konania malo byť vykonané zisťovacie konanie alebo konanie o vydaní záverečného stanoviska, ktoré sa však do dňa začatia povoľovacieho konania nezačalo, povoľujúci orgán zašle návrh na začatie konania elektronicky alebo písomne príslušnému orgánu. Príslušný orgán k tomuto návrhu vypracuje záväzné stanovisko, ak zistí jeho nesúlad s týmto zákonom, pričom v záväznom stanovisku uvedie túto skutočnosť; po doručení takéhoto záväzného stanoviska povoľujúci orgán konanie zastaví. 

(10)	Navrhovanú činnosť, ktorá môže mať pravdepodobne samostatne alebo v kombinácii s inou činnosťou významný vplyv na územie sústavy chránených území, môže povoľujúci orgán povoliť, len ak sa na základe výsledku posudzovania vplyvov preukáže, že nebude mať nepriaznivý vplyv na integritu takého územia z hľadiska cieľov jeho ochrany, ak nie je v § 37 ods. 4 alebo v osobitnom predpise ustanovené inak.30a) 

(11)	Ak sa na základe výsledku posudzovania vplyvov preukáže nepriaznivý vplyv navrhovanej činnosti na integritu územia sústavy chránených území z hľadiska cieľov jeho ochrany a ak neexistujú alternatívne riešenia bez nepriaznivého vplyvu alebo ak tie nie sú s menej významným nepriaznivým vplyvom, navrhovanú činnosť možno povoliť len z naliehavých dôvodov vyššieho verejného záujmu a za podmienky uloženia kompenzačných opatrení podľa osobitného predpisu.30b) Ak sa na príslušnom území vyskytujú prioritné biotopy alebo prioritné druhy, navrhovanú činnosť možno povoliť len z takých naliehavých dôvodov vyššieho verejného záujmu, ktoré sa týkajú verejného zdravia, verejnej bezpečnosti, alebo priaznivých dôsledkov zásadného významu na životné prostredie, alebo ak podľa stanoviska Európskej komisie súvisí s inými naliehavými dôvodmi vyššieho verejného záujmu a za podmienky uloženia kompenzačných opatrení podľa osobitného predpisu30b). Navrhovateľ je v takom prípade povinný pred vydaním povolenia zabezpečiť splnenie všetkých týchto podmienok a preukázať ich splnenie, spoločne so splnením podmienok podľa § 37 ods. 4, inak povoľovací orgán konanie zastaví. 

(12)	Povoľujúci orgán  zašle právoplatné rozhodnutie z povoľovacieho konania k navrhovanej činnosti, príslušnému orgánu a rezortnému orgánu. 

§ 39
Realizácia navrhovanej činnosti
(1)	Ten, kto realizuje navrhovanú činnosť je povinný zabezpečiť aj súlad realizovania činnosti s týmto zákonom, s rozhodnutiami vydanými podľa tohto zákona a ich podmienkami a to počas celej prípravy, realizácie a ukončenia činnosti. 

(2)	Ten, kto realizuje navrhovanú činnosť, ktorá bola predmetom posudzovania vplyvov podľa tohto zákona je povinný zabezpečiť vykonávanie poprojektovej analýzy. Poprojektová analýza pozostáva najmä zo
 a) systematického sledovania a merania vplyvov navrhovanej činnosti,
 b) kontroly plnenia a vyhodnocovania účinnosti požiadaviek uvedených v odseku 1 a v povolení navrhovanej činnosti,
 c) zabezpečenia odborného porovnania predpokladaných vplyvov uvedených v správe o hodnotení činnosti so skutočným stavom. 

(3)	Rozsah a lehotu sledovania a vyhodnocovania podľa odseku 2 určí povoľujúci orgán v súlade so záverečným stanoviskom k činnosti vydaným podľa § 37. 

(4)	Ak sa zistí, že skutočné vplyvy navrhovanej činnosti posudzovanej podľa tohto zákona sú horšie, než uvádza správa o hodnotení činnosti, je ten, kto realizuje navrhovanú činnosť, povinný zabezpečiť opatrenia na zosúladenie skutočného vplyvu s vplyvom uvedeným v správe o hodnotení činnosti v súlade s požiadavkami uvedenými v odseku 1 a v povolení navrhovanej činnosti.“. 
Poznámky pod čiarou k odkazom 18, 18a, 29,  30, 30a a 30b znejú: :
„18) § 3 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.
18a) § 28 ods. 6 až 8 a 10zákona č. 543/2002 Z. z.
29) § 32 až 42, 54 až 70 a 76 až 84 zákona č. 50/1976 Zb. v znení neskorších predpisov.
30) Napríklad § 140b zákona č. 50/1976 Zb. v znení neskorších predpisov, § 16 ods. 2 zákona č. 223/2001 Z. z. v znení neskorších predpisov, § 103 ods. 7 zákona č. 543/2002 Z. z. v znení neskorších predpisov., § 73 ods. 18 zákona č. 364/2004 Z. z. v znení neskorších predpisov.
30a)  § 28 ods. 6 a 7 zákona č. 543/2002 Z. z.
 30b) § 28 ods. 6 a 9 až 11 zákona č. 543/2002 Z. z.“.  

28.	V § 40 ods. 1 písm. b) sa za slová „v prílohe č. 8“ vkladajú slová „vrátane ich zmien“.

29.	V § 41 ods. 1 sa slová „prvej a druhej“ nahrádzajú slovami „druhej a tretej“.

30.	V § 41 ods. 3 sa vypúšťajú slová „strategický dokument a“.

31.	V § 44 ods. 1 sa slová „doručení zámeru podľa § 22“ nahrádzajú slovami „jej získaní“.

32.	V § 46 ods. 1 písm. a) sa slová „§ 42 ods. 2“ nahrádzajú slovami „§ 44 ods. 2, údaje o navrhovanej činnosti alebo jej zmene v rozsahu uvedenom v § 31 ods. 1 a 2 a v prílohe č. 11“. 

33.	V § 46 ods. 1 písm. b) sa na konci pripájajú tieto slová „spolu s uvedením názvu vnútroštátneho orgánu a jeho adresy, na ktorú môže verejnosť dotknutej strany a príslušné orgány dotknutej strany zaslať pripomienky“.

34.	V § 47 odsek 1 znie:
„(1) Ministerstvo bez zbytočného odkladu doručí správu o hodnotení navrhovanej činnosti alebo jej zmeny podľa § 40 vypracovanú v súlade s prílohou č. 11 a zahŕňajúcu informácie obsiahnuté v prílohe č. 15 (ďalej len „dokumentácia“) dotknutej strane a zároveň ju požiada o vyjadrenie, či má záujem o vykonanie konzultácií.“.

35.	V § 47 ods. 2 sa na konci pripája táto veta: „Súčasťou predmetu konzultácií sú aj možné cezhraničné vplyvy projektu, predpokladané opatrenia na zníženie alebo odstránenie týchto vplyvov, ako aj dohoda konzultujúcich strán na dostatočnom časovom rámci trvania konzultácií.“.

36.	 § 48 znie:

„§ 48

(1)	Záverečné stanovisko vypracované podľa § 37 musí obsahovať aj vyhodnotenie pripomienok dotknutej strany vrátane pripomienok verejnosti a vyhodnotenie výsledkov konzultácií.

(2)	Ministerstvo bez zbytočného odkladu doručí dotknutej strane
a) záverečné stanovisko,
b) záväzné stanovisko príslušného orgánu podľa § 38 ods. 4,5 a 9,
c) oznámenie o začatí povoľovacieho konania k navrhovanej činnosti alebo jej zmene,
d) rozhodnutie vydané v povoľovacom konaní  k navrhovanej činnosti alebo jej zmene.“.

37.	§ 51 a 52 znejú:
„§ 51

Ak strana pôvodu oznámi ministerstvu navrhovanú činnosť alebo jej zmenu uvedenú v § 40 ods. 1 s predpokladaným významne nepriaznivým vplyvom na územie Slovenskej republiky, ministerstvo 

a)	zašle získané informácie dotknutým orgánom a dotknutej obci na zaujatie stanoviska v lehote určenej v oznámení, či sa Slovenská republika má zúčastniť posudzovania vplyvov presahujúcich štátne hranice,
b)	na žiadosť strany pôvodu jej poskytne dostupné informácie o predpokladaných vplyvoch navrhovanej činnosti alebo jej zmeny na územie Slovenskej republiky, ak sú potrebné na prípravu dokumentácie strany pôvodu,
c)	požiada v prípade potreby dotknuté orgány a dotknuté obce o poskytnutie podkladov k plneniu informačnej povinnosti podľa písmena b),
d)	zverejní bez zbytočného odkladu na svojom webovom sídle informácie, ktoré mu doručila strana pôvodu ohľadne navrhovanej činnosti alebo jej zmeny a jej predpokladaných vplyvoch na územie Slovenskej republiky; ich súčasťou môže byť údaj o názve a adrese príslušného orgánu strany pôvodu, na ktorú môže verejnosť a dotknuté orgány doručiť pripomienky priamo, 
e)	odpovie na jej oznámenie v lehote určenej stranou pôvodu, alebo bezodkladne ak lehota nebola určená; v odpovedi ministerstvo uvedie, či sa na posudzovaní vplyvov zúčastní.

§ 52

(1)	Ak sa Slovenská republika zúčastní posudzovania vplyvov, po zohľadnení stanovísk podľa § 51  písm. a), po doručení dokumentácie od strany pôvodu sa postupuje primerane podľa § 31 až 35. Ministerstvo môže s ohľadom na oprávnené požiadavky strany pôvodu primerane skrátiť lehoty na podanie pripomienok podľa § 35, ktoré môžu byť  strane pôvodu doručené podľa  odseku 2 priamo.

(2)	Ministerstvo informuje verejnosť a dotknuté orgány o postupe posudzovania vplyvov vrátane lehoty na zaslanie pripomienok spolu s uvedením názvu príslušného orgánu strany pôvodu a jeho adresy, na ktorú môže verejnosť a dotknuté orgány priamo doručiť pripomienky.  

(3)	Pripomienky k dokumentácii strany pôvodu podľa odsekov  1 a 2 tvoria podklad na konzultácie ministerstva so stranou pôvodu a musia byť v rámci procesu posudzovania vplyvov presahujúcich štátne hranice vyhodnotené.

(4)	Rozhodnutie strany pôvodu vydané v povoľovacom konaní  k navrhovanej činnosti alebo jej zmene, ktorá bola predmetom posudzovania vplyvov alebo iné rozhodnutie o navrhovanej činnosti alebo jej zmene týkajúce sa životného prostredia, pre ktoré sa vyžaduje účasť verejnosti po jeho doručení stranou pôvodu ministerstvo zverejní na svojom webovom sídle.“.

38.	§ 53 sa dopĺňa  odsekom 3, ktorý znie:
„(3) Ak sa navrhovaná činnosť alebo jej zmena umiestňuje na území viacerých krajov, ministerstvo určí, ktorý okresný úrad v sídle kraja je príslušným orgánom. Ak  sa navrhovaná činnosť alebo jej zmena umiestňuje na území viacerých  okresov, okresný úrad v sídle kraja určí, ktorý okresný úrad je príslušným orgánom.“.

39.	V § 54 ods. 2 písmená e) až g) a s) znejú:
„e) vydáva a zverejňuje metodické usmernenia a poskytuje odbornú pomoc pri uplatňovaní tohto zákona,
f) vykonáva zisťovacie konanie pre zmeny navrhovanej činnosti podľa § 18 ods. 2 písm. c),
g) rozhoduje na základe podnetu  podľa § 19 o posudzovaní činností neuvedených v prílohe č. 8,
s) určuje spoločné posudzovanie viacerých navrhovaných činností, ak sú v prevádzkovej alebo priestorovej súvislosti podľa §20 ods. 2,“.

40.	V § 54 sa odsek 2 dopĺňa písmenom w), ktoré znie:
„w) je odvolacím orgánom vo veciach, v ktorých v prvom stupni koná okresný úrad v sídle kraja.“.

41.	V § 55 písmená a), b), d), f) až h) znejú:
a) vykonáva posudzovanie strategických dokumentov podľa § 4 s dosahom na územie kraja, v ktorom má sídlo,
b) vykonáva zisťovacie konanie strategických dokumentov podľa § 7 a navrhovaných činností podľa § 29 s dosahom na územie kraja, v ktorom má sídlo, okrem zisťovacieho konania pre zmeny navrhovanej činnosti podľa § 18 ods. 2 písm. c),
d) zabezpečuje posudzovanie navrhovaných činností podľa § 18 ods. 1 písm. g),
f)  určí, ktorý okresný úrad je príslušný orgán na posudzovanie vplyvov navrhovanej činnosti, ak má navrhovaná činnosť dosah na územie viacerých okresov,
g) určí, ktorý okresný úrad je príslušným orgánom na posudzovanie zámeru podľa § 22 ods. 2, ak sa navrhovaná činnosť umiestňuje na území viacerých okresov,
h) poskytuje odbornú pomoc pri uplatňovaní tohto zákona a zúčastňuje sa konzultácií podľa § 63,“:

42.	V § 56 písmená b) a e) znejú 
  b) vykonáva zisťovacie konanie strategických dokumentov podľa § 7 a navrhovaných činností podľa § 29 s dosahom na územie okresu, v ktorom má sídlo, okrem zisťovacieho konania pre zmeny navrhovanej činnosti podľa § 18 ods. 2 písm. c),
„e) poskytuje odbornú pomoc pri uplatňovaní tohto zákona,“.

43.	§ 58 sa dopĺňa odsekom 4, ktorý znie:

„(4) Príslušný  orgán zabezpečí, aby sa postupmi zverejňovania dokumentácie v konaniach podľa tohto zákona nesprístupnila utajovaná skutočnosť, bankové tajomstvo, daňové tajomstvo, alebo obchodné tajomstvo a súčasne aby sa takýmto postupom neporušila iná povinnosť mlčanlivosti obmedzujúca prístup k informáciám podľa osobitného predpisu.35b)“. 

Poznámka pod čiarou k odkazu 35b znie:

„35b)  § 11 zákona  č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“.

44.	§ 64 vrátane nadpisu znie:
„§ 64
Vzťah k správnemu poriadku 

(1)	Na konanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak.

(2)	Všeobecný predpis o správnom konaní sa nevzťahuje na:
a)	konania podľa druhej časti zákona, 
b)	upustenie od variantného riešenia podľa § 22 ods. 7,
c)	určenie obcí, v ktorých bude zámer k nahliadnutiu podľa § 23 ods. 2,
d)	určenie rozsahu hodnotenia a harmonogramu podľa § 30.“.  

45.	Za § 65c sa vkladá § 65d, ktorý vrátane nadpisu znie:

„§ 65d
Prechodné ustanovenie k úpravám účinným 
od 1. decembra 2014

(1)	Záverečné stanoviská, vyjadrenia k zmenám navrhovanej činnosti a rozhodnutia vydané v zisťovacom konaní vydané do 30. novembra 2014 ostávajú v platnosti, pričom platnosť záverečných stanovísk je obmedzená časom, na ktorý boli vydané. Záverečné stanoviská nestrácajú platnosť ak sa počas ich platnosti začne konanie o umiestnení alebo povolení činnosti podľa osobitných predpisov.2)

(2)	Ak vyjadrenie k zmene navrhovanej činnosti vydané do 30. novembra 2014 určilo, že zmena navrhovanej činnosti nemá významný nepriaznivý vplyv na životné prostredie, navrhovateľ nie je povinný v prípade takej zmeny navrhovanej činnosti uplatniť postup podľa § 29 ods. 1 písm. b) a uvedená zmena nebude predmetom zisťovacieho konania podľa tohto zákona.

(3)	Konania o posudzovaní vplyvov navrhovanej činnosti alebo jej zmeny začaté pred 1. decembrom 2014 sa dokončia
a)	podľa predpisov účinných od 1. decembra 2014, ak v týchto konaniach rozsah hodnotenia navrhovanej činnosti alebo jej zmeny ešte nebol vydaný,
b)	podľa predpisov účinných do 30. novembra 2014, ak v týchto konaniach rozsah hodnotenia už bol vydaný. 

(4)	Zisťovacie konania začaté pred 1. decembrom 2014 sa dokončia podľa predpisov účinných do 30. novembra 2014.

(5)	Ak príslušný orgán na základe žiadosti navrhovateľa upustil od požiadavky variantného riešenia navrhovanej činnosti alebo jej zmeny postupom podľa doterajších predpisov, na obsah ním predkladaného zámeru sa nevzťahuje povinnosť podľa § 22 ods. 3 tohto zákona.  

(6)	Navrhovateľovi, ktorému bol vydaný rozsah hodnotenia navrhovanej činnosti alebo jej zmeny pred 1. decembrom 2014, a ktorý do 30. novembra 2017 nepredloží  správu o hodnotení navrhovanej činnosti alebo jej zmeny, platnosť jeho rozsahu hodnotenia k navrhovanej činnosti alebo jej zmeny zaniká 1. decembra 2017. Povinnosť sa nevzťahuje na prípady, kedy bol v rozsahu hodnotenia navrhovanej činnosti alebo jej zmeny určený harmonogram.“.

46.	 § 66 znie:
„§ 66
Týmto zákonom sa preberajú právne záväzné akty Európskej únie uvedené v prílohe č. 16.“.

47.	V prílohe č. 8 kap. 1 sa vypúšťa položka č. 13.

48.	V prílohe č. 8 kap. 3  položka č 4 znie:  
4. 	Prevádzky na primárnu výrobu surového železa, liatiny alebo ocele (primárna alebo sekundárna tavba)
vrátane kontinuálneho odlievania s kapacitou
	bez limitu		

49.	V prílohe č. 8 kap. 11 položka č. 3 znie: 
            
3. 	Vodohospodárske projekty pre poľnohospodárstvo vrátane melioračných zásahov, najmä

a)	odvodnenie, závlahy, protierózna ochrana pôd, 	 úpravy pozemkov 

b)	lesnícko-technické meliorácie                                                            

od 500 ha	

od 10 do 500 ha 

od 50 ha
len v chránených územiach            	
                                           			
50.	V prílohe č. 8 kap. 14 položka č. 2 znie:
2. 	Zjazdové trate, bežecké trate,
lyžiarske vleky, skokanské mostíky, lanovky a ostatné zariadenia	

	v   zastavanom  území  od 10 000 m2                                                                                                  

mimo  zastavaného územia od 5 000 m2
                                                                                                             v území sústavy chránených území bez limitu	

51.	V prílohe č. 8 kap. 14 položka č. 5 znie: 
5. 	Športové a rekreačné areály vrátane 
trvalých kempingov a karavánových miest     	 
neuvedené v položkách č. 1 – 4 	

	v   zastavanom  území od 10 000 m2 

mimo zastavaného územia od 5 000 m2	
52.	 V prílohe č. 8a časti VI sa vypúšťajú body č. 4 a 5.
        Bod č. 6 sa označuje ako bod č. 4.

53.	V prílohe č. 12 časť VI. znie:
„VI. Rozhodnutie vo veci 
1.	Záverečné stanovisko (súhlasí, nesúhlasí ).
2.	Odsúhlasený variant.
3.	Opatrenia a podmienky na prípravu, realizáciu  a prípadne na ukončenie navrhovanej činnosti alebo jej zmeny, ak je spojené s likvidáciou, sanáciou alebo rekultiváciou vrátane opatrení na vylúčenie alebo zníženie významne nepriaznivých vplyvov navrhovanej činnosti alebo jej zmeny.
4.	Požadovaný rozsah poprojektovej analýzy.
5.	Rozhodnutie o akceptovaní alebo neakceptovaní predložených písomných stanovísk k správe o hodnotení doručených podľa § 35 vrátane odôvodnených písomných pripomienok, ktoré boli doručené verejnosťou“.

54.	V prílohe č. 12 sa za časť VI. vkladá  nová časť VII., ktorá znie:
„VII. Odôvodnenie záverečného stanoviska  
1.	Odôvodnenie rozhodnutia vo veci.
2.	Odôvodnenie akceptovania alebo neakceptovania predložených písomných stanovísk  k správe o hodnotení doručených podľa § 35 zákona vrátane odôvodnených písomných pripomienok, ktoré boli doručené dotknutou verejnosťou.“.

Doterajšia časť VII sa označuje ako časť VIII.

55.	V prílohe č. 12 sa za časť VIII vkladajú nové časti IX. a X., ktoré znejú:
„IX. Informácia pre povoľujúci orgán o dotknutej verejnosti
   X. Poučenie o odvolaní 
1.	Údaj, či je záverečné stanovisko konečným rozhodnutím alebo či sa proti nemu možno odvolať.
2.	V akej lehote, na ktorý orgán a kde možno podať odvolanie. 
3.	Údaj, či záverečné stanovisko možno preskúmať súdom.“.

56.	V prílohe č.13 sa v názve vypúšťa slovo „povinne“.

57.	Príloha č. 16 vrátane nadpisu znie:
„Príloha č. 16 k zákonu č. 24/2006 Z. z.
Zoznam preberaných právne záväzných aktov Európskej únie.

1. Smernica Európskeho parlamentu a Rady 2001/42/ES z 27. júna 2001 o posudzovaní účinkov určitých plánov a programov na životné prostredie (Mimoriadne vydanie Ú. v. EÚ kap. 15/zv. 6). 
	
2. Smernica Európskeho parlamentu a Rady 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006 (Ú. v. EÚ L 140, 05.6.2009). 
 
     3. Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28. 1. 2012).“.

Čl. II
Zákon č. 50/1976 Zb. o územnom plánovaní a stavebnom poriadku (stavebný zákon) v znení zákona č. 139/1982 Zb., zákona č. 103/1990 Zb., zákona č. 262/1992 Zb., zákona Národnej rady Slovenskej republiky č. 136/1995 Z. z., zákona Národnej rady Slovenskej republiky č. 199/1995 Z. z., nálezu Ústavného súdu Slovenskej republiky č. 286/1996 Z. z., zákona č. 229/1997 Z. z., zákona č. 175/1999 Z. z., zákona č. 237/2000 Z. z., zákona č. 416/2001 Z. z., zákona č. 553/2001 Z. z., nálezu Ústavného súdu Slovenskej republiky č. 217/2002 Z. z., zákona č. 103/2003 Z. z., zákona č. 245/2003 Z. z., zákona č. 417/2003 Z. z., zákona č. 608/2003 Z. z., zákona č. 541/2004 Z. z., zákona č. 290/2005 Z. z., zákona č. 479/2005 Z. z., zákona č. 24/2006 Z. z., zákona č. 218/2007 Z. z., zákona č. 540/2008 Z. z., zákona č. 66/2009 Z. z., zákona č. 513/2009 Z. z., zákona č. 118/2010 Z. z., zákona č. 145/2010 Z. z.,  zákona č. 547/2010 Z. z., zákona č. 408/2011 Z. z., zákona č. 300/2012 Z. z., zákona č. 180/2013 Z. z., zákona č. 219/2013 Z. z. a zákona č. 368/2013 Z. z. sa mení a dopĺňa takto:

1.	V § 35 sa za odsek 1 vkladá nový odsek 2, ktorý znie: 
„(2) Kópiu žiadosti o začatie územného konania týkajúceho sa územia, vo vzťahu ku ktorému sa uskutočnilo posudzovanie vplyvov alebo zisťovacie konanie podľa osobitného predpisu,1ga) bez príloh zverejní stavebný úrad bezodkladne na svojej úradnej tabuli a na svojom webovom sídle. Ak zverejnenie na webovom sídle nie je možné, zverejní ho stavebný úrad len na úradnej tabuli. Zverejnenie musí stavebný úrad zabezpečiť odo dňa začatia územného konania až do jeho právoplatného ukončenia. Zverejnenie musí obsahovať okrem kópie žiadosti o začatie konania bez jej príloh aj údaje o sprístupnení právoplatného rozhodnutia vydaného v zisťovacom konaní a záverečného stanoviska na webovom sídle orgánu, ktorý ho vydal, ak bolo ohľadom územia vydané.“. 

Doterajšie odseky 2 a 3 sa označujú ako odseky 3 a 4. 

Poznámka pod čiarou k odkazu 1ga znie: 
„1ga) Zákon č. 24/2006 Z. z. v znení neskorších predpisov.“.

2.	Doterajší text § 39 sa označuje ako odsek 1 a dopĺňa sa odsekom 2, ktorý znie: 
„(2) Ak sa územné rozhodnutie týka územia, vo vzťahu ku ktorému sa uskutočnilo posudzovanie vplyvov alebo zisťovacie konanie podľa osobitného predpisu,1ga) musí obsahovať informácie o rozhodnutí vydanom v zisťovacom konaní a záverečného stanoviska, ak boli vydané. “.

3.	§ 42 sa dopĺňa odsekom 6, ktorý znie: 
„(6) Územné rozhodnutie týkajúce sa územia, vo vzťahu ku ktorému sa uskutočnilo posudzovanie vplyvov alebo zisťovacie konanie podľa osobitného predpisu1ga) zverejní stavebný úrad bezodkladne na svojej úradnej tabuli a na svojom webovom sídle. Ak zverejnenie na webovom sídle nie je možné, zverejní ho stavebný úrad len na úradnej tabuli. Rozhodnutie musí byť zverejnené odo dňa jeho vydania až do  nadobudnutia jeho právoplatnosti.“.

4.	§ 58a sa dopĺňa odsekom 3, ktorý znie: „(3) Kópiu žiadosti o stavebné povolenie týkajúce sa stavby, vo vzťahu ku ktorej sa uskutočnilo posudzovanie vplyvov alebo zisťovacie konanie podľa osobitného predpisu,1ga) bez príloh zverejní stavebný úrad bezodkladne na svojej úradnej tabuli a na svojom webovom sídle. Ak zverejnenie na webovom sídle nie je možné, zverejní ho stavebný úrad len úradnej tabuli. Kópia žiadosti o stavebné povolenie musí byť zverejnená počas trvania konania až do jeho právoplatného ukončenia. Zverejnenie musí obsahovať okrem kópie žiadosti o začatie konania údaje o sprístupnení právoplatného rozhodnutia vydaného v zisťovacom konaní a záverečné stanovisko na webovom sídle orgánu, ktorý ho vydal, ak bolo k stavbe vydané.“.

5.	V § 66 sa za odsek 1 vkladá nový odsek 2, ktorý znie:
„(2) Ak sa stavebné povolenie týka stavby, vo vzťahu ku ktorej sa uskutočnilo posudzovanie vplyvov alebo zisťovacie konanie podľa osobitného predpisu,1ga) musí obsahovať informácie o rozhodnutí vydanom v zisťovacom konaní a záverečného stanoviska, ak boli vydané. To neplatí, ak po právoplatnosti územného rozhodnutia nedošlo k zmene v posudzovaní navrhovanej činnosti.“. 

Doterajšie odseky 2  a 3 sa označujú ako 3 a 4.

6.	§ 69 sa dopĺňa odsekom 3, ktorý znie:
„(3)  Stavebné povolenie alebo rozhodnutie, ktorým sa zamietla žiadosť o udelenie stavebného povolenia týkajúce sa stavby, vo vzťahu ku ktorej  sa uskutočnilo posudzovanie vplyvov alebo zisťovacie konanie podľa osobitného predpisu,1ga)  zverejní stavebný úrad bezodkladne na svojej úradnej tabuli a na svojom webovom sídle. Ak zverejnenie na webovom sídle nie je možné, zverejní ho stavebný úrad len na úradnej tabuli.  Rozhodnutie musí byť zverejnené odo dňa jeho vydania až do nadobudnutia jeho právoplatnosti.“.

7.	V § 117b sa vypúšťa posledná veta. 

8.	Za § 140b sa vkladá § 140c, ktorý vrátane nadpisu znie:

„§ 140c
Osobitné ustanovenia k územnému konaniu, stavebnému konaniu a kolaudačnému konaniu a náležitostiam rozhodnutí v týchto konaniach vydaným 

(1)	Ak sa pre začatie územného konania, stavebného konania alebo kolaudačného konania vyžaduje ako jeden z podkladov pre jeho začatie rozhodnutie podľa osobitného predpisu15b), je takéto rozhodnutie použiteľné ako podklad v každom z týchto konaní týkajúcom sa toho istého využívania územia alebo tej istej stavby, ak v niektorom návrhu na začatie tohto konania nedôjde k zmene v predmete konania v porovnaní s predmetom zisťovacieho konania alebo posudzovania vplyvov na životné prostredie podľa osobitného predpisu.

(2)	 Ak ide o také využívanie územia, stavbu alebo ich zmenu, ku ktorým vydal príslušný orgán podľa osobitného predpisu,15c) záverečné stanovisko alebo rozhodnutie vydané v zisťovacom konaní podľa osobitného predpisu15b), stavebný úrad zašle príslušnému orgánu elektronicky alebo písomne návrh na začatie územného konania, stavebného konania alebo kolaudačného konania, ktorý obsahuje písomné vyhodnotenie spôsobu zapracovania podmienok, určených v rozhodnutí zo zisťovacieho konania alebo v záverečnom stanovisku, projektovú dokumentáciu, ak je súčasťou návrhu na začatie konania, spoločne s oznámením o začatí územného konania, stavebného konania alebo kolaudačného konania. Písomné vyhodnotenie pripomienok zabezpečuje ten, z podnetu ktorého sa začalo niektoré z konaní uvedených v prvej vete.

(3)	Ak stavebný úrad dostane na základe podania návrhu na začatie konania podľa odseku 2 záväzné stanovisko príslušného orgánu, v ktorom sa vyjadruje nesúlad návrhu na začatie územného konania, stavebného konania alebo kolaudačného konania s osobitným predpisom alebo s rozhodnutiami vydanými podľa osobitného predpisu, stavebný úrad toto konanie preruší a určí lehotu na zosúladenie návrhu na začatie konania s osobitným predpisom alebo s rozhodnutiami vydanými na jeho základe. Ak navrhovateľ v určenej lehote podanie nezosúladí, stavebný úrad konanie zastaví.

(4)	Ak navrhovateľ podá návrh na začatie územného konania, stavebného konania alebo kolaudačného konania, pričom územie alebo stavba, ktorej sa toto konanie týka boli predmetom konania podľa osobitného predpisu a v záverečnom stanovisku bol vyslovený nesúhlas s uskutočňovaním stavby alebo využívania územia, stavebný úrad konanie zastaví. 

(5)	Ak vo vzťahu k predmetu územného konania, stavebného konania alebo kolaudačného konania bolo ku dňu jeho začatia už začaté a právoplatne neukončené konanie podľa osobitného predpisu,15d) stavebný úrad do dňa jeho právoplatného ukončenia svoje konanie preruší.

(6)	Ak sa stavebný úrad odôvodnene domnieva, že vo vzťahu k predmetu územného konania, stavebného konania alebo kolaudačného konania malo byť uskutočnené konanie podľa osobitného predpisu,15e) ktoré sa však do dňa začatia územného konania, stavebného konania alebo kolaudačného konania nezačalo, zašle návrh na začatie uvedeného konania postupom podľa odseku 2 príslušnému orgánu. Príslušný orgán k tomuto návrhu vypracuje záväzné stanovisko, ak zistí jeho nesúlad s osobitným predpisom,1ga) v ktorom uvedie túto skutočnosť.

(7)	Ak v priebehu územného konania, stavebného konania alebo kolaudačného konania vznikne potreba vykonania zmeny, v dôsledku ktorej sa predmet tohto konania stane navrhovanou činnosťou alebo zmenou navrhovanej činnosti,15f) ktorá je predmetom povoľovania, je navrhovateľ povinný oznámiť stavebnému úradu skutočnosť, že v súvislosti s uvedenou zmenou predkladá príslušnému orgánu oznámenie o zmene podľa osobitného predpisu15g) alebo zámer podľa osobitného predpisu.15h) Stavebný úrad preruší konanie až do ukončenia konania príslušného orgánu k tejto navrhovanej činnosti alebo zmene navrhovanej činnosti podľa osobitného predpisu. 

(8)	Proti územnému rozhodnutiu, stavebnému povoleniu a kolaudačnému rozhodnutiu, ktorému predchádzalo konanie podľa osobitného predpisu15b) má právo podať odvolanie aj ten, kto nebol účastníkom konania, ale len v rozsahu v akom sa namieta nesúlad povolenia s obsahom rozhodnutia podľa osobitného predpisu.

(9)	Lehota na podanie odvolania podľa odseku 8 je 15 pracovných dní a začne plynúť odo dňa zverejnenia povolení uvedených v odseku 7.

(10)	 Podaním odvolania podľa odseku 8 sa ten, kto ho podal, stáva účastníkom konania.

(11)	Povoľujúci orgán, ktorý napadnuté rozhodnutie vydal, po doručení odvolania podľa odseku 8 
a)	upovedomí o jeho obsahu okrem ostatných účastníkov konania aj príslušný orgán, ktorý je v uvedenom odvolacom konaní dotknutým orgánom,
b)	vyzve ostatných účastníkov konania aby sa vyjadrili sa k obsahu odvolania,
c)	podľa potreby doplní konanie vykonaním novo navrhnutých dôkazov.

(12)	Stavebný úrad vo veci nerozhodne bez vydaného záverečného stanoviska alebo bez rozhodnutia vydaného v zisťovacom konaní, ak ide o predmet konania,  ktorý podlieha rozhodovaniu podľa osobitného predpisu.15b)

(13)	Územné rozhodnutie a stavebné povolenie týkajúce sa územia, vo vzťahu ku ktorému sa uskutočnilo posudzovanie vplyvov alebo zisťovacie konanie podľa osobitného predpisu1ga)   musia obsahovať informácie o rozhodnutí zo zisťovacieho konania a záverečného stanoviska, ak boli vydané.“.

Poznámky pod čiarou k odkazom 15b až 15j znejú:

„15b) § 29 a 37 zákona č. 24/2006 Z. z.
15c) § 3 písm. l) zákona č. 24/2006 Z. z.
15d) § 29 ods. 12, § 37 ods. 1 a § 20 ods. 1 zákona č. 24/2006 Z.  z.
15e) § 18 ods. 1 a 2 zákona č. 24/2006 Z.  z. 
15f) § 3 písm. f) zákona č. 24/2006 Z. z.
15g) 29 ods. 1 písm. b) zákona č. 24/2006 Z. z.,
15h) § 22 ods. 1 zákona č. 24/2006 Z. z.“.

9.	Za § 142c sa vkladá § 142d, ktorý vrátane nadpisu znie:

„§ 142d
Prechodné ustanovenia k úpravám účinným od 1. decembra 2014

 Proti rozhodnutiu vydanému v územnom konaní, stavebnom konaní alebo kolaudačnom konaní, ktoré nenadobudlo právoplatnosť pred 1. decembrom 2014 možno podať odvolanie podľa právnej úpravy účinnej po 1. decembri 2014.“.

10.	Za §  143 sa vkladá § 143a, ktorý znie:

„§ 143a
Týmto zákonom sa preberajú právne záväzné akty Európskej únie uvedené v prílohe č. 2.“.

11.	Doterajšia príloha sa označuje ako príloha č. 1 a za prílohu č. 1 sa dopĺňa príloha č. 2, ktorá vrátane nadpisu znie:
„Príloha 2 
Zoznam preberaných právne záväzných aktov Európskej únie.

Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28. 1. 2012).“.

Čl. III
Zákon č. 44/1988 Zb. o ochrane a využití nerastného bohatstva (banský zákon) v znení zákona Slovenskej národnej rady č. 498/1991 Zb., zákona č. 558/2001 Z. z., zákona č. 203/2004 Z. z., zákona č. 587/2004 Z. z., zákona č. 479/2005 Z. z., zákona č. 219/2007 Z. z., zákona č. 577/2007 Z. z., zákona č. 73/2009 Z. z., zákona č. 104/2010 Z. z. , zákona č. 114/2010 Z. z., zákona č. 258/2011 Z. z. a zákona č. 311/2013 Z. z. sa mení a dopĺňa takto:
  
1. V § 27 odsek 15 znie: „(15) Lehoty podľa odseku 13 písm. a) nesmú trvať viac ako tri roky, ak ide o povrchové prevádzky a päť rokov, ak ide o podzemné prevádzky. Do týchto lehôt sa nezapočítava obdobie, počas ktorého prebieha posudzovanie vplyvov na životné prostredie podľa osobitného predpisu.7aa)“.

Poznámka pod čiarou k odkazu 7aa znie:
„7aa) § 29 ods. 12 a 37 ods. 1 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení zákona č. ...../2014 Z. z.“.
 
2. Za § 28 sa vkladajú § 28a a 28b, ktoré vrátane nadpisov znejú: 

„§ 28a
Odvolanie vo vzťahu k posudzovaniu vplyvov na životné prostredie

(1) Proti rozhodnutiu o určení dobývacieho priestoru, zmene dobývacieho priestoru alebo o zrušení dobývacieho priestoru, ktorému predchádzalo konanie podľa osobitného predpisu13ba) má právo podať odvolanie aj ten, kto nebol účastníkom konania, ale len v rozsahu v akom sa namieta nesúlad povolenia s obsahom rozhodnutia podľa osobitného predpisu alebo ak sa odvolanie podáva z dôvodu možnej nezákonnosti rozhodnutia.
 
(2) Podaním odvolania podľa odseku 1 sa ten, kto ho podal, stáva účastníkom konania.
(3) Obvodný banský úrad, ktorý napadnuté rozhodnutie vydal, po doručení odvolania podľa odseku 2
a)	upovedomí o jeho obsahu ostatných účastníkov konania a príslušný orgán podľa osobitného predpisu,13bb) ktorý je v uvedenom odvolacom konaní dotknutým orgánom,
b)	vyzve ostatných účastníkov konania na vyjadrenie sa k obsahu odvolania,
c)	podľa potreby doplní konanie vykonaním novo navrhnutých dôkazov.

(4)	 Ustanovenia o odvolacom konaní sa primerane vzťahujú aj na konanie o rozklade.

§ 28b
Osobitné ustanovenia o rozhodovaní o určení, zmene alebo zrušení dobývacieho priestoru 

(1)	Ak sa pre začatie konania o určení dobývacieho priestoru, zmene dobývacieho priestoru alebo zrušení dobývacieho priestoru vyžaduje ako jeden z podkladov rozhodnutie podľa osobitného predpisu,13ba) je takéto rozhodnutie použiteľné ako podklad v každom z týchto konaní týkajúcom sa toho istého predmetu konania, ak v niektorom návrhu na začatie konania nedôjde k zmene v predmete konania v porovnaní s predmetom posudzovania vplyvov na životné prostredie podľa osobitného predpisu.

(2)	Ak ide o povoľovanie o určení dobývacieho priestoru, zmene dobývacieho priestoru alebo o zrušení dobývacieho priestoru, ku ktorej vydal príslušný orgán záverečné stanovisko alebo rozhodnutie vydané v zisťovacom konaní podľa osobitného predpisu,13ba) obvodný banský úrad zašle príslušnému orgánu elektronicky alebo písomne návrh na začatie konania, ktorý obsahuje písomné vyhodnotenie spôsobu zapracovania podmienok, určených v rozhodnutí vydanom v zisťovacom konaní alebo v záverečnom stanovisku podľa osobitného predpisu, dokumentáciu, ak je súčasťou návrhu na začatie konania, spoločne s oznámením o začatí konania; písomné vyhodnotenie pripomienok zabezpečuje ten, z ktorého podnetu sa začalo konanie.

(3)	Ak obvodný banský úrad dostane na základe zaslania návrhu na začatie konania príslušnému orgánu podľa odseku 1 záväzné stanovisko príslušného orgánu, v ktorom je zistený nesúlad návrhu na začatie konania o povoľovaní dobývacieho priestoru, zmene dobývacieho priestoru alebo zrušení dobývacieho priestoru s osobitným predpisom alebo s rozhodnutiami vydanými podľa osobitného predpisu,13ba) obvodný banský úrad toto konanie preruší a určí lehotu na zosúladenie návrhu na začatie konania s osobitným predpisom alebo s rozhodnutiami vydanými na jeho základe.  Ak navrhovateľ v určenej lehote podanie nezosúladí, povoľovací orgán  konanie zastaví.

(4)	Ak navrhovateľ podá návrh na začatie konania o povoľovaní dobývacieho priestoru, zmene dobývacieho priestoru alebo zrušení dobývacieho priestoru, pričom určenie dobývacieho priestoru, zmena dobývacieho priestoru alebo zrušenie dobývacieho priestoru je predmetom konania podľa osobitného predpisu a v záverečnom stanovisku sa vyslovil nesúhlas s navrhovaným predmetom konania, obvodný banský úrad konanie zastaví. 

(5)	Ak sa rozhodnutie vydané podľa osobitného predpisu,13ba) vzťahuje  k predmetu konania podľa tohto zákona a nenadobudlo v čase začatia konania právoplatnosť alebo ak nebolo vôbec vydané,  obvodný banský úrad po tomto zistení konanie bezodkladne preruší a určí lehotu na doplnenie návrhu na začatie konania o toto právoplatné rozhodnutie. Ak navrhovateľ v určenej lehote podanie nedoplní, obvodný banský úrad konanie zastaví. 

(6)	Ak sa obvodný banský úrad odôvodnene domnieva, že vo vzťahu ku konaniu o povoľovaní dobývacieho priestoru, zmene dobývacieho priestoru alebo zrušení dobývacieho priestoru  malo byť uskutočnené konanie podľa osobitného predpisu,13ba) ktoré sa však do dňa začatia uvedeného konania nezačalo, obvodný banský úrad zašle návrh na začatie uvedeného konania postupom podľa odseku 2 príslušnému orgánu. Príslušný orgán k tomuto návrhu vypracuje záväzné stanovisko, ak zistí jeho nesúlad s osobitným predpisom,13ba) v ktorom uvedie túto skutočnosť.

(7)	Ak v priebehu konania podľa tohto zákona vznikne potreba vykonania zmeny navrhovanej činnosti,13bc) ktorá je predmetom povoľovania, je navrhovateľ povinný oznámiť obvodnému banskému úradu skutočnosť, že v súvislosti s uvedenou zmenou predkladá príslušnému orgánu oznámenie o zmene podľa osobitného predpisu13bd) alebo zámer podľa osobitného predpisu.13be) Obvodný banský úrad preruší konanie až do ukončenia konania príslušného orgánu k tejto zmene navrhovanej činnosti. 

(8)	Obvodný banský úrad vo veci nerozhodne bez vydaného záverečného stanoviska alebo bez rozhodnutia vydaného v zisťovacom konaní, ak ide o predmet konania,  ktorý podlieha rozhodovaniu podľa osobitného predpisu.13d)

(9)	Rozhodnutie o povoľovaní dobývacieho priestoru, zmene dobývacieho priestoru alebo zrušení dobývacieho priestoru, vo vzťahu ku ktorému sa uskutočnilo posudzovanie vplyvov alebo zisťovacie konanie podľa osobitného predpisu1ga) musí obsahovať informácie o rozhodnutí vydanom v zisťovacom konaní a záverečného stanoviska, ak boli vydané.“.

Poznámky pod čiarou k odkazom 13ba až 13be znejú: 

„13ba) § 29 ods. 12, § 37 ods. 1 a § 20 ods. 1 zákona č. 24/2006 Z.  z.
13bb) § 3 písm. l) zákona č. 24/2006 Z. z.
13bc) § 3 písm. f) zákona č. 24/2006 Z. z.
13bd) 29 ods. 1 písm. b) zákona č. 24/2006 Z. z.,
13be) § 22 ods. 1 zákona č. 24/2006 Z. z.“.	

3. § 28 sa dopĺňa odsekmi 13 až 15, ktoré znejú:

„(13) Kópiu návrhu alebo podnetu na začatie konania o určenie dobývacieho priestoru, vo vzťahu ku ktorému sa začalo posudzovanie vplyvov alebo zisťovacie konanie podľa osobitného predpisu,12aa) zverejní obvodný banský úrad bezodkladne na svojej úradnej tabuli a zároveň na svojom webovom sídle, ak ho má zriadené. Zverejnenie musí  obvodný banský úrad zabezpečiť   počas trvania konania až do jeho právoplatného ukončenia  a musí obsahovať okrem údajov o žiadosti o začatie konania aj právoplatné rozhodnutie vydané v zisťovacom konaní  a záverečné stanovisko, ak bolo vydané.

(14) Kópiu rozhodnutia, ktorým sa skončilo konanie podľa odseku 13 zverejní obvodný banský úrad bezodkladne po jeho vydaní na svojej úradnej tabuli a na svojom webovom sídle.   Rovnakým spôsobom zverejní súčasne 
a)	informáciu o mieste, kde je rozhodnutie k nahliadnutiu verejnosti,
b)	stručnú informáciu o účasti verejnosti v konaní.

(15)  Zverejnenie rozhodnutia a informácií podľa odseku 14 je obvodný banský úrad povinný zabezpečiť až do dňa nadobudnutia právoplatnosti rozhodnutia.“.

4. Za § 43aa sa vkladá § 43ab, ktorý vrátane nadpisu znie:

„§ 43ab
Prechodné ustanovenia k úpravám účinným od 1. decembra 2014

Proti rozhodnutiu vydanému v konaní o určení, zmene alebo zrušení dobývacieho priestoru, ktoré nenadobudlo právoplatnosť pred 1. decembrom 2014, možno podať odvolanie podľa právnej úpravy účinnej po 1. decembri 2014.“.

5. §  43b znie:

„§ 43b
Týmto zákonom sa preberajú právne záväzné akty Európskej únie uvedené v prílohe.“.

6.  Názov prílohy znie: „Zoznam preberaných právne záväzných aktov Európskej únie.“.

7. Príloha sa dopĺňa sa bodom 3, ktorý znie:
„3. Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28. 1. 2012).“.

Čl. IV
Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení zákona Slovenskej národnej rady č. 499/1991 Zb., zákona Národnej rady Slovenskej republiky č. 154/1995 Z. z., zákona č. 58/1998 Z. z., zákona č. 533/2004 Z. z., zákona č. 577/2007 Z. z., zákona č. 292/2009 Z. z., zákona č. 136/2010 Z. z., zákona č. 145/2010 Z. z., zákona č. 258/2011 Z. z., zákona č. 350/2012 Z. z. a zákona č. 58/2014 Z. z. sa mení a dopĺňa takto:
1. V poznámke pod čiarou k odkazu 12d sa slová „§ 24 až 27“ nahrádzajú slovami „§ 24 a 25“.

2. § 18 sa dopĺňa odsekom 5, ktorý znie:
		„(5) Kópiu návrhu alebo podnetu na začatie konania o povolenie banskej činnosti alebo konania o zmene povolenia banskej činnosti týkajúceho sa priestoru, vo vzťahu ku ktorému sa uskutočnilo posudzovanie vplyvov alebo zisťovacie konanie podľa osobitného predpisu,12c) obvodný banský úrad zverejní bezodkladne na svojej úradnej tabuli a zároveň na svojom webovom sídle. Zverejnenie musí obvodný banský úrad zabezpečiť  počas trvania konania až do jeho právoplatného ukončenia a musí obsahovať okrem údajov o žiadosti o začatie konania aj právoplatné rozhodnutie vydané v zisťovacom konaní  a záverečné stanovisko, ak bolo vydané.“.

Poznámka pod čiarou k odkazu 12 c) znie:
„12c) § 29 a 37 zákona č. 24/2006 Z. z.“.

3. § 18b sa dopĺňa odsekmi 5 a 6, ktoré znejú:
„(5) Rozhodnutie, ktorým sa skončilo konanie podľa § 18 ods. 5 zverejní obvodný banský úrad bezodkladne po jeho vydaní na svojej úradnej tabuli a na svojom webovom sídle. Ak zverejnenie na webovom sídle nie je možné, zverejní ho obvodný banský úrad len na svojej úradnej tabuli.   Rovnakým spôsobom súčasne zverejní 
a)	informáciu o mieste, kde je rozhodnutie k nahliadnutiu verejnosti,
b)	stručnú informáciu o účasti verejnosti v konaní.

 (6)  Zverejnenie rozhodnutia a informácií podľa odseku 5 je obvodný banský úrad povinný zabezpečiť až do dňa nadobudnutia právoplatnosti rozhodnutia.“.

4. Za § 18d sa vkladajú § 18e a 18f, ktoré vrátane nadpisov znejú: 

„§ 18e
Odvolanie vo vzťahu k posudzovaniu vplyvov na životné prostredie 

(1) Proti rozhodnutiu o povolení banskej činnosti podľa § 18a alebo rozhodnutiu o zmene povolenia o banskej činnosti, ktorému predchádzalo konanie podľa osobitného predpisu12c) má právo podať odvolanie aj ten, kto nebol účastníkom konania, ak sa odvolanie podáva výlučne v rozsahu, v akom je namietaný nesúlad povolenia s obsahom rozhodnutia podľa osobitného predpisu alebo ak sa odvolanie podáva z dôvodu možnej nezákonnosti rozhodnutia.

(2) Podaním odvolania podľa odseku 1 sa ten, kto ho podal, stáva účastníkom konania.
(3) Povoľujúci orgán, ktorý napadnuté rozhodnutie vydal, po doručení odvolania podľa odseku 2
a)	upovedomí o jeho obsahu okrem ostatných účastníkov konania aj príslušný orgán podľa osobitného predpisu,12d) ktorý je v uvedenom odvolacom konaní dotknutým orgánom,
b)	vyzve ostatných účastníkov konania na vyjadrenie sa k obsahu odvolania,
c)	podľa potreby doplní konanie vykonaním novo navrhnutých dôkazov.

(2)	Ustanovenia o odvolacom konaní sa primerane vzťahujú aj na konanie o rozklade.

§ 18f
Osobitosti konania 
(1)	Ak sa pre začatie konania o povolení banskej činnosti alebo konania o zmene povolenia banskej činnosti vyžaduje ako jeden z podkladov rozhodnutie podľa osobitného predpisu12c), je takéto rozhodnutie použiteľné ako podklad v každom z týchto konaní týkajúcom sa toho istého predmetu konania, za predpokladu, že v niektorom návrhu na začatie konania nedôjde k zmene v predmete konania v porovnaní s predmetom posudzovania vplyvov na životné prostredie podľa osobitného predpisu.

(2)	Ak ide o konanie o povolení banskej činnosti alebo o konanie o zmene povolenia banskej činnosti, ku ktorej vydal príslušný orgán záverečné stanovisko alebo rozhodnutie vydané v zisťovacom konaní podľa osobitného predpisu12c), obvodný banský úrad zašle príslušnému orgánu elektronicky alebo písomne návrh na začatie konania, ktorý obsahuje písomné vyhodnotenie spôsobu zapracovania podmienok, určených v rozhodnutí zo zisťovacieho konania alebo v záverečnom stanovisku podľa osobitného predpisu, dokumentáciu, ak je súčasťou návrhu na začatie konania, spoločne s oznámením o začatí konania.

(3)	Ak obvodný banský úrad dostane na základe zaslania návrhu na začatie konania príslušnému orgánu podľa odseku 1 záväzné stanovisko príslušného orgánu, v ktorom je zistený nesúlad návrhu na začatie konania o povolení banskej činnosti alebo konania o zmene povolenia banskej činnosti s osobitným predpisom alebo s rozhodnutiami vydanými podľa osobitného predpisu,12c) obvodný banský úrad konanie preruší a stanoví lehotu na zosúladenie návrhu na začatie konania s osobitným predpisom alebo s rozhodnutiami vydanými na jeho základe. Ak navrhovateľ v určenej lehote podanie nezosúladí, povoľovací orgán konanie zastaví.

(4)	Ak navrhovateľ podá návrh na začatie konania o povolení banskej činnosti alebo konania o zmene povolenia banskej činnosti, pričom banská činnosť alebo zmena banskej činnosti boli predmetom konania podľa osobitného predpisu a v záverečnom stanovisku nebol vyslovený súhlas s navrhovaným predmetom konania, obvodný banský úrad je povinný konanie zastaviť. 

(5)	Ak sa rozhodnutie vydané podľa osobitného predpisu,12e) vzťahuje  k predmetu konania o povolení banskej činnosti alebo konania o zmene povolenia banskej činnosti a nenadobudlo v čase začatia konania právoplatnosť alebo ak nebolo vôbec vydané,  obvodný banský úrad po tomto zistení konanie bezodkladne preruší a určí lehotu na doplnenie návrhu na začatie konania o toto právoplatné rozhodnutie. Ak navrhovateľ v určenej lehote podanie nedoplní, je obvodný banský úrad povinný konanie zastaviť. 

(6)	Ak sa obvodný banský úrad odôvodnene domnieva, že vo vzťahu ku konaniu o povolení banskej činnosti alebo konaniu o zmene povolenia banskej činnosti malo byť uskutočnené konanie podľa osobitného predpisu,12e) ktoré sa však do dňa začatia uvedeného konania nezačalo, obvodný banský úrad zašle návrh na začatie uvedeného konania postupom podľa odseku 2 príslušnému orgánu. Príslušný orgán k tomuto návrhu vypracuje záväzné stanovisko, ak zistí jeho nesúlad s osobitným predpisom,12e) v ktorom uvedie uvedenú skutočnosť.

(7)	Ak v priebehu konania o povolení banskej činnosti alebo konania o zmene povolenia banskej činnosti vznikne potreba vykonania zmeny navrhovanej činnosti,12f) ktorá je predmetom povoľovania, je navrhovateľ povinný oznámiť obvodnému banskému úradu skutočnosť, že v súvislosti s uvedenou zmenou predkladá príslušnému orgánu oznámenie o zmene podľa osobitného predpisu12g) alebo zámer podľa osobitného predpisu.12h) Obvodný banský úrad preruší konanie až do ukončenia konania príslušného orgánu k tejto zmene navrhovanej činnosti. 

(8)	Obvodný banský úrad nesmie vydať rozhodnutie bez vydaného záverečného stanoviska alebo bez rozhodnutia vydaného v zisťovacom konaní, ak ide o predmet konania,  ktorý podlieha rozhodovaniu podľa osobitného predpisu.12e) 

(9)	Rozhodnutie o povolení banskej činnosti a rozhodnutie o zmene povolenia banskej činnosti, vo vzťahu ku ktorým sa vykonalo posudzovanie vplyvov alebo zisťovacie konanie podľa osobitného predpisu12e) musí obsahovať informácie o rozhodnutí vydanom v zisťovacom konaní a záverečnom stanovisku, ak boli vydané.“.

Poznámky pod čiarou k odkazom 12d až 12h znejú:
„12d) § 3 písm. k) zákona č. 24/2006 Z. z.
12e) § 29 ods. 12, § 37 ods. 1 a § 20 ods. 1 zákona č. 24/2006 Z.  z.
12f) § 3 písm. f) zákona č. 24/2006 Z. z.
12g) 29 ods. 1 písm. b) zákona č. 24/2006 Z. z.,
12h) § 22 ods. 1 zákona č. 24/2006 Z. z.“.	

5. Za § 47e sa vkladá § 47f, ktorý vrátane nadpisu znie:

„§ 47f
Prechodné ustanovenia k úpravám účinným od 1. decembra 2014

Proti rozhodnutiu o povolení banskej činnosti podľa § 18a alebo rozhodnutiu o zmene povolenia o banskej činnosti vydanom v konaní o povolení banskej činnosti, ktoré sa začalo pred 1. decembrom 2014 a ktoré  bolo ukončené vydaním rozhodnutia avšak toto rozhodnutie nenadobudlo právoplatnosť pred 1. decembrom 2014, je možné podať odvolanie podľa právnej úpravy účinnej do 1. decembra 2014.“.

6.	§  48b znie:

„§ 48b
Týmto zákonom sa preberajú právne záväzné akty Európskej únie uvedené v prílohe č. 2.“.

7.	Názov prílohy znie: „Zoznam preberaných právne záväzných aktov Európskej únie.“.

8.	Príloha sa dopĺňa sa bodom 3,  ktorý znie:

„3. Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28. 1. 2012).“.

Čl. V  
Zákon č. 543/2002 Z. z. o ochrane prírody a krajiny v znení zákona č. 525/2003 Z. z., zákona č. 205/2004 Z. z., zákona č. 364/2004 Z. z., zákona č. 587/2004 Z. z., zákona č. 15/2005 Z. z., zákona č. 479/2005 Z. z., zákona č. 24/2006 Z. z., zákona č. 359/2007 Z. z., zákona č. 454/2007 Z. z., zákona č. 515/2008 Z. z., zákona č. 117/2010 Z. z., zákona č. 145/2010 Z. z., zákona č. 408/2011 Z. z., zákona č. 180/2013 Z. z., zákona č. 207/2013 Z. z., zákona č. 311/2013 Z. z., zákona č. 506/2013 Z. z. a zákona č. 35/2014 Z. z. sa mení a dopĺňa takto:
1.	V § 65 ods. 1 sa na konci dopĺňajú písmená t) a u), ktoré znejú: 
„t) pred vydaním záverečného stanoviska podľa osobitného predpisu98aa) vydáva stanovisko, v ktorom vyberie variant s najmenším negatívnym vplyvom na životné prostredie,
u) uzatvára dohodu o určení rozsahu hodnotenia podľa osobitného predpisu.98ab)“.
Poznámky pod čiarou k odkazom 98aa a 98ab znejú:
„98aa) § 37 ods. 4 zákona č. 24/2006 Z. z. v znení neskorších predpisov.
98ab) § 8 ods. 1 a 30 ods. 1 zákona š. 24/2006 Z. z. v znení neskorších predpisov.“.

2.	V § 81 ods. 2 v písmene c) sa vypúšťajú slová „odborného stanoviska podľa § 28 ods. 4 písmeno b) a“.

3.	§ 84 sa dopĺňa odsekom 7, ktorý znie:
„(7) Ak je účastníkov konania, ktorých účastníctvo konaní vyplýva z osobitného  predpisu,113b) viac ako 20, doručovanie možno vykonať verejnou vyhláškou.  Doručenie verejnou vyhláškou sa vykoná tak, že sa písomnosť vyvesí počas 15 dní na úradnej tabuli,  ak je k dispozícii a zároveň na webovom sídle orgánu ochrany prírody. Posledný deň tejto lehoty je dňom doručenia.“.  

4.	Za § 104b sa vkladá § 104c, ktorý vrátene nadpisu znie:
„§ 104c
Prechodné ustanovenia k úpravám účinným do 1.decembra 2014.

  	Konania podľa § 28 ods. 4 začaté a neukončené pred 31. novembrom 2014 sa dokončia podľa právnej úpravy účinnej do 30. novembra 2014.“. 

5.	Príloha č. 2 sa dopĺňa sa bodom 4, ktorý znie:

„4. Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28. 1. 2012).“.

Čl. VI 
Zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení zákona č. 238/2006 Z. z., zákona č. 21/2007 Z. z., zákona č. 94/2007 Z. z., zákona č. 335/2007 Z. z., zákona č. 408/2008 Z. z., zákona č. 120/2010 Z. z., zákona č. 145/2010 Z. z., zákona č. 350/2011 Z. z. a zákona č. 143/2013 Z. z. sa a dopĺňa takto: 
1.	§ 5 sa dopĺňa odsekom 6, ktorý znie: 
,,(6) Na zmenu povolenia v odseku 3 v rozsahu, ktorý nie je zmenou, ktorá tvorí predmet zisťovacieho konania ani posudzovania vplyvov podľa osobitného predpisu, sa nevyžaduje rozhodnutie podľa osobitného predpisu.10a)“. 
Poznámka pod čiarou k odkazu 10a) znie: 
,,10a) § 29 a 37 zákona č. 24/2006 Z. z. v znení neskorších predpisov.“.
2.	Príloha č. 4 sa dopĺňa bodom 6, ktorý znie:
„6. Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28. 1. 2012).“.

Čl. VII 
Tento zákon nadobúda účinnosť 1. decembra 2014.